title: Nigeria Airwaysin lento 2120

text: Noin kolmasosassa onnettomuuspaikalta löytyneistä ruumiista oli merkkejä vakavista palovammoista, jotka olivat syntyneet lennon aikaisessa tulipalossa. Lennon aikana koneesta pudonneet ruumiit olivat hiiltyneitä ja niissä oli pahoja iskuvammoja. Ruumiista tunnistettiin yhdeksän miehistön jäsentä. Matkustajien tunnistamista ei edes yritetty.


title: Nigeria Airwaysin lento 2120

text: Saudi-Arabian viranomaisten tekemässä onnettomuustutkinnassa onnettomuuden syiksi nimettiin renkaan täyttämättä jättämisen lisäksi lentäjien päätöksenteko, koulutus ja yhteistyö. Nationairin koulutuksessa lentäjiä ei ohjeistettu keskeyttämään lentoonlähtöä rengasongelmien vuoksi, eikä kapteenilla ollut päätöksentekonsa tukena riittävästi tietoa todellisesta tilanteesta. Raportissa suositeltiinkin, että kaikkiin kuljetuskoneisiin asennettaisiin palohälyttimet ja lämpösuojaus pyöräkoteloihin. Lisäksi todettiin, että ilmavoimissa palvellut kapteeni ja siviili-ilmailutaustainen perämies olivat erilaisten taustojensa vuoksi tottuneet erilaiseen ilmapiiriin ja komentoketjuun ohjaamossa. Raportissa suositettiin myös, että lentäjiä ja huoltohenkilöstöä koulutetaan paremmin tunnistamaan ja tiedostamaan renkaiden heikkous ja riittävän huoltamisen tärkeys ja että lentäjien yhteistyökoulutuksesta tehdään pakollinen.


title: Nigeria Airwaysin lento 2120

text: Tutustuttuaan tutkintaraporttiin Yhdysvaltain National Transportation Safety Board (NTSB) lähetti Saudi-Arabian viranomaisille kirjeen, jossa se toi ilmi mielipiteitään onnettomuuteen ja raporttiin liittyen. NTSB huomautti muun muassa, että vaikka miehistö ei olisi tunnistanut tilanteen vakavuutta, heidän olisi silti pitänyt ymmärtää jättää laskutelineet alas ja esimerkiksi lentää uudelleen Jeddan lentoaseman yli, jotta lennonjohto olisi voinut tarkastaa laskutelineet. Lisäksi NTSB totesi, että laskutelineiden jättäminen ala-asentoon olisi voinut estää onnettomuuden.


title: Gyros

text:
Gyros (, ”pyörivä”, lausutaan ”jiros”) on kreikkalainen ruokalaji, joka tehdään vuolemalla porsaanlihasiivuja suurehkosta vartaasta.
Gyros on Kreikan suosituinta pikaruokaa ja maan versio döner kebabista, johon suurimpana erona on se, että gyrosliha on yleensä porsaanlihaa. Gyroksessa voidaan käyttää kuitenkin myös lampaanlihaa tai kanaa. Kebabin tavoin gyros paistetaan suurikokoisina pystyvartaina, josta liha vuollaan annosta valmistettaessa. Gyros tarjoillaan usein ranskanperunoiden, tsatsikin, tomaattisiivujen ja sipulin kera joko lautasella tai käärittynä pitaleipään (pita-gyros).


title: Horta (ruoka)

text: Horta () tarkoittaa kreikassa yleisesti villiyrttejä. Kreikkalaisessa keittiössä horta (χόρτα βραστά, "chórta vrastá", ”keitetyt yrtit”) viittaa myös suppeammin tiettyyn ruokalajiin, höyrytettyihin ”villiruohojen” lehtiin, jotka maustetaan kreikkalaisella oliiviöljyllä sekä sitruunamehulla. Villiruohot voivat olla esimerkiksi amarantin, endiivin, portulakan, punajuuren, sareptansinapin, sikurin, villipinaattin tai voikukan lehtiä. Horta kuuluu usein alkuruokiin tai se voi olla suurempana annoksena kevyt pääruoka. Hortaa syödään yleensä kylmänä.


title: Horta (ruoka)

text: Villiyrttien kerääminen eli suomalaisittain ”hortoilu” kuuluu oleellisesti perinteiseen kreikkalaiseen ruokakulttuuriin.


title: Horta

text: Horta voi viitata seuraaviin:


title: Ferkessédougou

text: Ferkessédougou (arkikielessä "Ferké") on kunta, departementti ja Tchologon alueen hallinnollinen keskus Norsunluurannikolla. Se sijaitsee maan pohjoisosassa 575 kilometriä Abidjanista pohjoiseen. Kunnassa on 58 600 asukasta (vuonna 2014).


title: Ferkessédougou

text: Ferkessédougoun kunnan pinta-ala on 91,2 neliökilometriä. Se rajoittuu pohjoisessa Ouangolodougoun, idässä Koumbalan, etelässä Tafirén ja lännessä Sinématialin kuntiin.


title: Ferkessédougou

text: Vuonna 1978 perustettu kunta käsittää 15 kaupunginosaa ja 22 kylää. Asukkaat ovat senufoihin kuuluvia niarafoloja.


title: Ferkessédougou

text: Ferkessédougoussa on Norsunluurannikon pohjoisin rautatieasema. Kunnan pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, maniokki, jamssi, riisi, mango ja maapähkinä. Viidentoista kilometrin päässä sijaitsee suuri sokerintuotantoalue. Muita elinkeinoja ovat kaupankäynti, liikenne ja maataloustuotteiden jalostus.


title: Ferkessédougou

text: Seudun päänähtävyys on Comoén kansallispuisto.


title: Kleftiko

text: Kleftiko () on kreikkalainen ruokalaji, joka on uunissa paistettua marinoitua lampaanlihaa. Se on alun perin nimensäkin mukaisesti kreikkalainen versio rosvopaistista.


title: Kleftiko

text: Kleftikoa valmistettaessa lampaanliha marinoidaan sipulien kera oliiviöljyssä, sitruunamehussa ja valkosipulissa. Tämän jälkeen se kääritään voipaperiin, joka pitää marinadin kiinni lihassa. Lihaa haudutetaan uunissa useita tunteja. Kleftiko tarjoillaan yleensä yhdessä perunoiden kanssa. Perunat keitetään usein erikseen, mutta ne voidaan myös hauduttaa yhdessä lihan kanssa.


title: Kleftiko

text: Kleftikon nimi viittaa osmanivallan ajan kreikkalaisiin kapinallisiin klefteihin, ”varkaisiin” ("kléftes"), joiden täytyi varastaa ruokansa. Alun perin kleftiko on haudutettu maahan kaivettuun kuoppaan tehdyssä hiilloksessa, jotta savu ja tuoksut eivät paljastaisi kleftejä. Suomessa kleftikoa kutsutaan valmistustapansa vuoksi myös nimellä ”paperilammas”.


title: Sanibel

text: Sanibel on kaupunki Floridan osavaltion länsirannikolla, Yhdysvalloissa. Se sijaitsee Sanibelin saarella. Sanibel kuuluu Leen piirikuntaan. Kaupungin väkiluku oli vuoden väestönlaskennassa 6 469.


title: Pastitsio

text:
Pastitsio () on kreikkalainen pastavuoka. Se on eräänlainen kermainen ja juustoinen makaronilaatikko tai lasagne, jossa pastalevyt on korvattu makaroneilla. Toisaalta se voidaan nähdä musakana, jossa munakoisot on korvattu makaroneilla.
Pastitsiossa pasta on yleensä putkipastaa, kuten bucatini- tai pennepastaa. Sisälle tulee jauhelihaa, perinteisesti lampaanjauhelihaa, sekä tomaattikastiketta ja päälle valkokastiketta sekä hieman juustoa. Ruokalajin nimi tulee italian kielen ilmaisusta "pasticcio", jonka voisi kääntää ”sekamelskaksi”.


title: Patsas (ruoka)

text: Patsas () on kreikkalainen keitto, jossa on naudan, sian tai lampaan mahalaukkua ja muita harvemmin käytettyjä osia, kuten kyseisten eläinten jalkaa. Keitto tunnetaan pahasta hajustaan valmistettaessa, mutta muuten hyvästä maustaan. Kreikassa tätä ruokalajia pidetään krapularuokana, ja sen sanotaan tekevän hyvää vatsalle runsaan juomisen jälkeen.


title: Spetsofai

text: Spetsofai (, myös σπετζοφάι, "spetzofái" tai σπεντζοφάι, "spentzofái") on kreikkalainen muhennos, joka tehdään erilaisista mausteisista maalais- ja kylämakkaroista (χωριάτικα λουκάνικα, "choriátika loukánika") tomaattikastikkeessa. Lisäksi ruokaan tulee paprikaa ja joskus myös munakoisoa. Joissakin resepteissä käytetään myös punaviiniä. Ruokalajin nimen alkuperä on italian kielen sanassa "spezzatino", ”muhennos”, ja sen loppuosan "fái" viittaa kreikan kielessä syömiseen.


title: Stifado

text:
Stifado () on kreikkalainen uunissa valmistettu naudanlihapata, jossa on punaviinikastike. Naudanlihan sijaan voidaan käyttää myös muuta lihaa, kuten siipikarjaa, riistalihaa, jänistä tai mereneläviä. Stifado on perinteisesti talviajan ruokaa.
Lihan lisäksi stifadoon käytetään paljon sipuleita sekä tomaatteja tai tomaattikastiketta. Kastike voidaan tehdä punaviinin sijasta myös punaviinietikkaan. Stifadoon tulee paljon mausteita, tyypillisesti muun muassa valkosipulia ja kanelia. Stifadoa haudutetaan uunissa pitkään. Stifado voidaan tarjoilla esimerkiksi perunoiden tai riisin kera.


title: Suvlaki

text:
Suvlaki tai souvlaki (, monikossa σουβλάκια, "souvlákia") on kreikkalainen ruokalaji, joka koostuu maustetuista lihapaloista grillattuna vartaassa tai tikussa. Liha on yleensä porsaan-, lampaan- tai kananlihaa, harvemmin esimerkiksi miekkakalaa tai katkarapuja. Vartaassa voi olla lihan ohella myös kasviksia, kuten paprikaa ja sipulia.
Kreikan kielen "souvláki" on diminutiivi sanasta "soúvla" eli varras – "souvláki" tarkoittaa siis ”pientä varrasta”. Grillatut lihavartaat ovat Egeanmeren alueella hyvin vanha ruoka, ja muun muassa minolaisesta Akrotírista on löydetty eräänlaisen lihavarrasgrillin jäänteet 1600-luvulta eaa. Suvlaki kehittyi nykymuotoonsa 1900-luvulla, jolloin siitä tuli kreikkalaista katuruokaa. Siirtolaisten mukana ruokalaji levisi muun muassa Yhdysvaltoihin. Turkkilaisessa keittiössä suvlakeja vastaa şiş kebap ja venäläisessä keittiössä saslik. Näistä muista versioista kreikkalainen suvlaki eroaa lähinnä siinä, että se on ollut perinteisesti ennen kaikkea porsaanlihaa, ei lampaanlihaa.


title: Suvlaki

text: Suvlakiliha marinoidaan usein oliiviöljystä ja sitruunamehusta tehdyssä, tyypillisesti valkosipulilla, oreganolla, suolalla ja pippurilla maustetussa marinadissa. Vartaat voidaan maustaa oreganolla myös grillaamisen jälkeen. Ravintola-annoksissa suvlakin kanssa tarjoillaan usein ranskanperunoita, riisiä, tsatsikia, kreikkalaista salaattia ja pitaleipää.


title: Anice Badri

text: Anice Badri (, s. 18. syyskuuta 1990 Lyon, Ranska) on tunisialainen jalkapalloilija. Laitahyökkääjänä pelaava Badri edustaa Tunisian pääsarjassa pelaavaa Espérancea.


title: Anice Badri

text: Badri aloitti uransa Ranskassa CFA sarjatasolla MDA Chasselayn riveissä kaudella 2009–2010.


title: Anice Badri

text: Badri siirtyi Lillen kakkosjoukkueeseen kesken kauden 2010–2011, joka pelasi Chasselayn tavoin Ranskan neljänneksi korkeimmalla sarjatasolla. Hän teki Lillen paidassa kolme maalia 21 ottelussa, kun joukkue sijoittui vasta sijalle 16. Seuraavalla kaudella Badri pelasi vähemmän otteluita 17 kappaletta, mutta onnistui maalinteossa kuudesta. Lillen joukkue onnistui parantamaan sarjasijoitustaan edelliskaudesta yhdeksänneksi. Kaudella 2012–2013 Badri pelasi kaksi ottelua, kunnes siirtyi kesken kauden Belgiaan.


title: Anice Badri

text: Tammikuussa 2013 Badri siirtyi aluksi lainasopimuksella Belgian toiseksi korkeimmalle sarjatasolle Royal Excel Mouscronin riveihin. Avauskaudellaan Badri teki kaksi maalia 13 ottelussa. Hän teki yhden maalin sarjaottelussa ja yhden Belgian cupissa. Kaudella 2013–2014 Badri teki uransa kauden maaliennätyksen tehtyään kahdeksan maalia, joista viisi syntyi sarjaottelussa. Myös Belgian cupissa hän onnistui tekemään kolme maalia viidessä ottelussa. Joukkue sijoittui neljänneksi ja onnistui seuraavaksi kaudeksi nousemaan karsinnan kautta Belgian pääsarjaan. Kaudella 2014–2015 Badri onnistui tekemään kuusi maalia Belgian pääsarjassa 27 ottelussa ja sitä vastoin Belgian cupissa hän osui kerran kolmessa ottelussa. Hän jatkoi samaa maalimäärää myös kaudella 2015–2016, jolloin Badri teki viisi maalia 23 sarjaottelussa, kun cupissa hän ei tehnyt maaliakaan kolmessa ottelussa. Badri ehti aloittaa kauden 2016–2017 pelaten yhden ottelun, kunnes heinäkuussa 2016 hän siirtyi Tunisiaan.


title: Anice Badri

text: Heinäkuussa 2016 Badri siirtyi kolmen vuoden sopimuksella Espéranceen. Avauskaudellaan Badri teki viisi maalia Tunisian pääsarjassa 21 ottelussa ja voitti saman tien ensimmäisen Tunisian mestaruuden. Menestys jatkui myös kaudella 2017–2018 voitettuaan heti perään uransa toisen Tunisian mestaruuden. Maalinteossa hän onnistui neljästi 22 pääsarjaottelussa.


title: Anice Badri

text: Badri pelasi ensimmäisen maaottelunsa 25. maaliskuuta 2016 Afrikan kisojen karsintaottelussa Togoa vastaan. Ensimmäisen maalinsa hän teki MM-karsintaottelussa Kongon demokraattista tasavaltaa vastaan 5. syyskuuta 2017. Ottelu päättyi 2–2.


title: Anice Badri

text: Kesäkuussa 2018 Badri valittiin Tunisian maajoukkueeseen 2018 MM-kilpailuihin Venäjälle. Hän pelasi kisoissa kaksi ottelua Englantia ja Panamaa vastaan.


title: Konstantin Batygin

text: Konstantin Batygin (Venäjä: Константи́н Юрьевич Батыгин) on venäläis-yhdysvaltalainen tähtitieteilijä ja Caltechin apulaisprofessori.


title: Konstantin Batygin

text: Hän syntyi Moskovassa, Neuvostoliitossa. Hänen isänsä, Yuri Konstantinovich Batygin työskenteli fyysikkona vuoteen 1994 vuoteen asti, kunnes he muuttivat Japaniin. Siellä Konstantin valmistui esikoulusta.


title: Konstantin Batygin

text: Vuoden 1999 lopussa, hän muutti perheensä kanssa Morgan Hilliin, Kaliforniaan. Hän suoritti vuonna 2012 tohtorintutkinnon planetaarisessa tieteessä.


title: Otto Schmidt

text: Otto Yulyevich Schmidt (; 30. syyskuuta 1891 – 7. syyskuuta 1956) oli neuvostoliittolainen matemaatikko, tähtitieteilijä, geofyysikko, poliitikko, akateemikko, Neuvostoliiton sankari (27. kesäkuuta 1937) ja NPK:n jäsen.


title: Otto Schmidt

text: Schmidt syntyi Mahiljoussa, Venäjän keisarikunnassa (nykyisin osa Valko-Venäjää). Hänen isänsä oli saksalaisten uudisasukkaiden jälkeläinen, ja hänen äitinsä oli latvialainen.


title: Lintulammenpuisto

text: Lintulammenpuisto on laaja viheralue Lintulan ja Höyhtyän kaupunginosissa Oulussa. Puisto sijaitsee kaupunginosien välissä, pääosin Lintulan alueella. Idässä puistoa rajaa Valtatie 4 ja lännessä Lintulammentie.


title: Lintulammenpuisto

text: Puiston alue varattiin viheralueeksi jo yleiskaavassa 1952. Puistoksi alue rakennettiin kuitenkin vasta 1983. Isolintulampi oli tuolloin lähes umpeen soistunut ja sen pohjoisosaa oli käytetty kaatopaikkana.


title: Lintulammenpuisto

text: Lintulammenpuiston keskiosassa sijaitsee Isolintulampi-niminen suurehko lampi ja suoksi kasvanut Pikkulintulampi. Kosteikkoa ympäröivissä kangasmetsissä on polkuja ja kevyen liikenteen reittejä sekä valaistu latu ja kuntopolku. Lammen pohjoisrannalla on katettu nuotiopaikka. Puiston kaakkoiskulmassa sijaitsee Lintulan urheilukeskus.


title: Dimbokro

text: Dimbokro on kunta, departementti ja N’zin alueen hallinnollinen keskus Norsunluurannikolla. Se sijaitsee N’zijoen varrella maan keskiosassa 235 kilometriä Abidjanista luoteeseen. Kunnassa on 63 200 asukasta (vuonna 2014).


title: Dimbokro

text: Dimbokron kunnan pinta-ala on 141 neliökilometriä. Se rajoittuu pohjoisessa Bocandan, idässä Bongouanoun, etelässä Tiémélékron ja lännessä Toumoudin ja Yamoussoukron kuntiin.


title: Dimbokro

text: Seudun kanta-asukkaat ovat bauleja, mutta myöhemmin sinne on muuttanut asukkaita eri puolilta maata.


title: Dimbokro

text: Abidjanin–Nigerin rautatien varrella sijaitseva Dimbokro oli aikoinaan tärkeän kaakaon- ja kahvinviljelyalueen keskus. Vuonna 1975 sinne perustettiin suuri tekstiilitehdas Utexi. Tehdas suljettiin vuonna 2002, mutta se avattiin uudelleen vuonna 2012 nimellä Sotexi. Paikkakunnalla jalostetaan myös cashewpähkinöitä ja muita maataloustuotteita.


title: Christian Lindroos

text: Carl-Gustaf Christian Lindroos (s. 25. heinäkuuta 1967 Helsinki) on suomalainen dramaturgi ja teatteriohjaaja. Hän on työskennellyt lähinnä espoolaisessa Unga Teaternissa. Alkuvuodesta 2016 Lindroos aloitti Seinäjoen kaupunginteatterin taiteellisena johtajana.


title: Christian Lindroos

text: Lindroos opiskeli Teatterikorkeakoulussa 1987–1991. Uransa varrella hän on ohjannut ja dramatisoinut lukuisia lastennäytelmiä Unga Teaternissa, jossa hän toimi taiteellisena johtajana. Lisäksi Lindroos on työskennellyt Svenska Teaternille, Tampereen Komediateatterille ja erinäisille maakuntateattereille.


title: Christian Lindroos

text: Lindroosin ohjaustöitä ovat muun muassa "Pinokkio", "Koirien Kalevala" ja "Punahilkka". Aikuisille suunnattua tuotantoa edustavat muun muassa "Kuninkaan puhe" ja "Tuntematon sotilas", jonka hän ohjasi ja dramatisoi Porin Teatteriin 2017.


title: Christian Lindroos

text: Musikaalista teatteritaidetta edustaa "Kultainen 60-luku", jonka Lindroos ohjasi Seinäjoen kaupunginteatterille syyskaudella 2016. Teoksessa tulkitsivat nostalgisia sävelmiä näyttelijät Maria Pere, Liisu Aurasmaa ja Esa Ahonen sekä laulaja Marko Maunuksela.


title: Christian Lindroos

text: Lindroos on näytellyt muutamassa elokuvatuotannossa, kuten Klaus Härön fiktiossa "Dagmamman" ("Kaksi kotia") vuonna 2013. Hän näytteli Nina Hukkista vastaan.


title: Namibian yliopisto

text: Namibian yliopisto (, lyhennys "UNAM") on vuonna 1992 perustettu julkinen yliopisto, jonka pääkampus sijaitsee Namibian pääkaupunki Windhoekissa. UNAM on Namibian suurin yliopisto, jossa opiskeli lukuvuonna 2017 runsas 24 700 opiskelijaa.


title: Namibian yliopisto

text: Opiskelijoista 95 prosenttia suoritti alempaa korkeakoulututkintoa ja 65 prosenttia oli naisia. Pääosa opiskelijoista (runsas 23 200) oli namibialaisia; kansainvälisiä opiskelijoita oli ainoastaan kuusi prosenttia. Yliopistolla oli Namibiassa yhteensä 12 kampusaluetta sekä seitsemän aluekeskusta. Pääkampuksella opiskelijoista toimi 52 prosenttia.


title: Namibian yliopisto

text: Namibian yliopisto sijoittui uniRankin digitaalista verkkoaineistoa korostavassa, ei-akateemisessa vuoden 2018 Afrikan 200 yliopiston vertailussa sijalle 29. Yliopiston sijoitus jäi kuitenkin kauas maailman kärkiyliopistojen tasosta, eikä yliopisto yltänyt esimerkiksi Times Higher Educationin (THE) vuoden 2018 maailman runsaan 1 000 arvostetuimman yliopiston joukkoon. THE-aineistossa oli kaikkiaan 27 artikkalaista yliopistoa. Espanjalaisen CSIC-tutkimuskeskuksen Webometrics-yliopistorankingissa Namibian yliopisto listattiin Afrikan yliopistojen 104. sijalle ja maailmanlistan sijalle 3448.


title: Dylan Bronn

text: Dylan Bronn (, s. 19. kesäkuuta 1995 Cannes, Ranska) on tunisialainen jalkapalloilija. Puolustajana pelaava Bronn edustaa Belgian pääsarjassa pelaavaa Gentiä.


title: Dylan Bronn

text: Bronn aloitti uransa Ranskassa nuorten tasolla kotikaupunkinsa AS Cannesin riveissä. Sittemmin aikuisten tasolla hän siirtyi pelaamaan CFA sarjatasolle jatkaen Cannesin riveissä kaudella 2013–2014.


title: Dylan Bronn

text: Ammattilaiseksi Bronn päätyi kaudella 2016–2017 siirryttyään Ligue 2 tasolla pelanneeseen Chamois Niortais'iin. Hän pelasi avauskaudella 30 sarjaottelua ja onnistui maalinteossa kahdesti.


title: Dylan Bronn

text: Elokuussa 2017 Bronn allekirjoitti neljän vuoden sopimuksen Belgian pääsarjassa pelaavan Gentin kanssa. Bronn nousi avauskaudellaan Belgiassa avauskokoonpanoon pelaten 34 pääsarjaottelua ja onnistui maalinteossa edelliskauden tapaan kahdesti.


title: Dylan Bronn

text: Bronn sai edustaa äitinsä kotimaata Tunisiaa ja pelasi ensimmäisen maaottelunsa 28. maaliskuuta 2017 harjoitusottelussa Marokkoa vastaan.


title: Dylan Bronn

text: Kesäkuussa 2018 Bronn valittiin Tunisian maajoukkueeseen 2018 MM-kilpailuihin Venäjälle. Hän teki kisoissa ensimmäisen maaottelumaalin Belgiaa vastaan toisessa lohko-ottelussa. Bronn kavensi ottelun 2–1 tilanteeseen. Pian maalin jälkeen hän loukkaantui kesken ottelun.


title: Namibian tiede- ja teknologiayliopisto

text: Namibian tiede- ja teknologiayliopisto (, lyhennys "NUST") on julkinen yliopisto, joka toimii Namibian pääkaupunki Windhoekissa. Nykyistä yliopistoa edelsi vuonna 1994 perustettu, Namibian teknillisenä yliopistona () tunnettu oppilaitos. Nykyisen nimensä oppilaitos sai vuonna 2015 annetulla säädöksellä.


title: Namibian tiede- ja teknologiayliopisto

text: Yliopistossa opiskelee noin 11 200 opiskelijaa, joista melko tarkasti puolet oli naisia ja puolet miehiä.


title: Namibian tiede- ja teknologiayliopisto

text: Espanjalaisen CSIC-tutkimuskeskuksen Webometrics-yliopistorankingissa tiede- ja teknologiayliopisto listattiin Afrikan yliopistojen 123. sijalle ja maailmanlistan sijalle 3791. Namibialaisista yliopistoista NUSTia korkeamman sijoituksen sai Namibian yliopisto.


title: Mouez Hassen

text: Mouez Hassen (, s. 5. maaliskuuta 1995 Fréjus) on tunisialainen jalkapallomaalivahti. Hän edustaa lainalla Ligue 2:ssa pelaavaa Châteauroux'ta.


title: Mouez Hassen

text: Hassen siirtyi Nicen nuorten seurasta kakkosjoukkueeseen, jossa hän pelasi kaksi kautta. Avauskaudella Hassen pelasi 21 sarjaottelua ja oli nostamassa Nicea vitosdivarista nelosdivariin. Hassen ehti pelata kaudella 2013–2014 kuusi ottelua, kunnes hänet nostettiin Nicen edustusjoukkueeseen. Samaisella kaudella Hassen pelasi viisi ottelua Ranskan pääsarjassa. Kaudella 2014–2015 Hassen oli joukkueensa ykkösmaalivahti pelaten 30 sarjaottelua.


title: Mouez Hassen

text: Hassen pelasi Ranskan alle 16-21-vuotiaiden maajoukkueissa vuosina 2011–2015. Hänen ensimmäinen maaottelu Tunisian paidassa oli 27. maaliskuuta 2018 Costa Ricaa vastaan. Tunisia voitti ottelun 1–0.


title: Mouez Hassen

text: Kesäkuussa 2018 Hassen valittiin Tunisian maajoukkueeseen 2018 MM-kilpailuihin Venäjälle. Hän pelasi avausottelun Englantia vastaan, mutta loukkaantui ottelun alkuminuuteilla. Ottelu oli tuona hetkenä 0–1 Englannille.


title: Tango Desirée

text: Tango Desirée on itävaltalaisten Charly Niessen Pohlhausin ja Eddie Cassenin (oik. Edward Kassner) kirjoittama tango, jota suomeksi lauletaan Sauvo Puhtilan sanoin. Ne alkavat ”Kun yö on kuulas, silkinmusta, ilma täynnä on onnen odotusta...”.


title: Tango Desirée

text: Ensimmäisenä kappaleen levytti suomeksi Juha Eirto vuonna 1956, ja samana vuonna sen tallensivt myös Reijo Kallio ja Olavi Virta. Eino Grön levytti sen 1966, Jarkko Lehti ja Tumba Tamminen 1978. Muita ”Tango Desiréen” levyttäjiä ovat olleet Reijo Taipale (1990), Leif Lindgren (1992), Sauli Lehtonen (1994) ja Tapani Kansa (1999).


title: Tango Desirée

text: Saukin suomenkielisestä sanoituksesta on usein nostettu esiin epäjohdonmukainen käsite ”Argentiinan pusta” ja pidetty sitä kömmähdyksenä. Kevyen musiikin tuntija Veikko Tiitto ei pidä sanavalintaa välttämättä virheenä ollenkaan, sillä Argentiinan pampa on hyvin samantapaista luonnonniittyä (oik. aroa) kuin Unkarin pusta. ”Argentiinan pustan” voi siis nähdä samanlaisena maiden välisenä rinnastuksena kuin vaikkapa ”Suomen Chicago” (Lahti) tai Hyvinkään Sveitsi.


title: Nonkon

text: Nonkon on maalaiskunta ja sen keskuskylä Koulikoron alueen Kolokanin piirissä Malissa. Se sijaitsee 55 kilometriä Kolokanista kaakkoon. Kunnassa on 18 100 ja kylässä 1 800 asukasta (vuonna 2009).


title: Nonkon

text: Nonkonin kunta rajoittuu pohjoisessa Kolokanin piirin Massantolan, lännessä Tioribougoun ja Ouolodon, etelässä Nossombougoun ja idässä Koulikoron piirin Sirakorolan ja Koulan kuntiin. Maisemaa leimaavat tasangot ja kukkulat. Seutu kuuluu Sudanin vyöhykkeeseen.


title: Nonkon

text: Kuntaan kuuluu 20 kylää. Asukkaat ovat etupäässä bambaroita. Lisäksi on jonkin verran fulbeja. Uskontoja ovat islam, protestantismi, adventismi, animismi ja katolisuus.


title: Nonkon

text: Nonkonin liikenneyhteydet ovat heikot. Paikallisia elinkeinoja ovat maanviljely, karjanhoito, keräily ja kaupankäynti. Tärkeimmät viljelykasvit ovat durra, hirssi, maissi, lehmänpapu sekä myytäväksi kasvatettavat puuvilla, maapähkinä ja okra. Kotieläimiä ovat naudat, lampaat ja vuohet.


title: Ouolodo

text: Ouolodo on maalaiskunta ja sen keskuskylä Koulikoron alueen Kolokanin piirissä Malissa. Se sijaitsee 45 kilometriä Kolokanista etelään. Kunnassa on 10 000 ja kylässä 3 100 asukasta (vuonna 2009).


title: Ouolodo

text: Ouolodon kunta rajoittuu pohjoisessa Kolokanin piirin Tioribougoun, idässä Nonkonin, etelässä Nossombougoun ja lännessä Guihoyon sekä Katin piirin Diédougoun kuntiin. Maisemaa leimaavat tasangot sekä kaakkois- ja länsiosien kukkulat. Pysyviä vesistöjä ei ole. Kasvillisuus on savannia.


title: Ouolodo

text: Kuntaan kuuluu yhdeksän kylää. Asukkaat ovat etupäässä bambaroita, soninkeja, fulbeja ja moseja.


title: Ouolodo

text: Ouolodon kautta kulkee Bamakosta pohjoiseen johtava maantie RN3. Paikallisia elinkeinoja ovat maanviljely, karjanhoito, pienimuotoinen kaupankäynti ja käsityöammatit. Tärkeimmät viljelykasvit ovat hirssi, maissi, fonio, durra, riisi sekä myytäväksi kasvatettavat puuvilla, maapähkinä ja tupakka. Kotieläimiä ovat naudat, lampaat, vuohet, aasit ja siipikarja.


title: Ferjani Sassi

text: Ferjani Sassi (, s. 18. maaliskuuta 1992 Ariana) on tunisialainen jalkapalloilija. Keskikentällä pelaava Sassi edustaa Saudi-Arabian valioliigassa pelaavaa Al-Nassria.


title: Ferjani Sassi

text: Sassi aloitti ammattilaisuransa CS Sfaxienissa kaudella 2010–2011, siirryttyään nuorten joukkueesta edustukseen tammikuussa 2011. Hän pelasi avauskaudellaan kaksi ottelua ja onnistui heti kerran maalinteossa. Sassin toinen kausi oli menestyksekkäämpi pelattuaan 23 sarjaottelua tehden myös niissä yhden maalin. Sfaxien sijoittui edelliskauden tapaan Tunisian pääsarjassa kolmanneksi. Kolmannella kaudellaan 2012–2013 Sassi juhli kauden päätteeksi Tunisian mestaruutta. Hän pelasi tällä kertaa 18 sarjaottelua tehden niissä kolme maalia. Lisäksi Sassi oli voittamassa CAF Confederation Cupin mestaruutta, kun Sfaxien voitti loppuottelussa TP Mazemben. Kaudella 2013–2014 Sassi huomattavasti enemmän otteluita Tunisian pääsarjassa 29 ottelun verran. Myös maalinteossa hän onnistui viidesti, kun Sfaxien sijoittui kolmanneksi Tunisian pääsarjassa. Kaudella 2014–2015 Sassi pelasi kauden ensimmäisen puoliskon, jossa hän oli mukana yhdeksän ottelun verran. Hän kuitenkin siirtyi tammikuussa 2015 Ranskaan.


title: Ferjani Sassi

text: Sassi siirtyi FC Metzin riveihin tammikuussa 2015 ja pelasi ensimmäisen ottelunsa Ligue 1:ssä 15. helmikuuta 2015 EA Guingampia vastaan. Yhteensä hän pelasi kauden aikana 13 sarjaottelua ja teki ainoan maalinsa vierasottelussa Bordeaux'ta vastaan, joka päättyi 1–1. Metz kuitenkin putosi kauden päätteeksi Ligue 2:een jäätyään sijalle 19. Kaudella 2015–2016 Sassi pelasi 26 sarjaottelua Ligue 2:ssa, kun Metz sijoittui kolmanneksi.


title: Ferjani Sassi

text: Sassi palasi takaisin Tunisiaan heinäkuussa 2016 tällä kertaa Espérancen riveihin.


title: Ferjani Sassi

text: Sassi pelasi ensimmäisen maaottelunsa 8. kesäkuuta 2013 MM-karsintaottelussa Sierra Leonea vastaan.


title: Ferjani Sassi

text: Sassi pelasi ensimmäiset arvokisansa 2015 Afrikanmestaruuskilpailuissa, jossa turnaus päättyi puolivälieriin.


title: Ferjani Sassi

text: Kesäkuussa 2018 Sassi valittiin Tunisian maajoukkueeseen 2018 MM-kilpailuihin Venäjälle. Hän onnistui maalinteossa avausottelussa Englantia vastaan rangaistuspotkusta.


title: Nossombougou

text: Nossombougou on maalaiskunta ja sen keskuskylä Koulikoron alueen Kolokanin piirissä Malissa. Se sijaitsee 57 kilometriä Kolokanista etelään. Kunnassa on 20 700 ja kylässä 4 100 asukasta (vuonna 2009).


title: Nossombougou

text: Nossombougoun kunta rajoittuu pohjoisessa Kolokanin piirin Ouolodon ja Nonkonin, idässä Koulikoron piirin Koulan sekä etelässä ja lännessä Katin piirin Yélékébougoun ja Diédougoun kuntiin. Maisemaa leimaavat tasangot ja muutamat kukkulat. Pysyviä vesistöjä ei ole. Seutu kuuluu Sudanin vyöhykkeeseen. Kasavillisuus on savannia.


title: Nossombougou

text: Kuntaan kuuluu 22 kylää. Asukkaat ovat etupäässä bambaroita, mandinkoja, soninkeja, moseja ja fulbeja. Vallitseva uskonto on islam, mutta kunnassa on myös kristittyjä ja animisteja.


title: Nossombougou

text: Nossombougoun kautta kulkee Bamakosta pohjoiseen johtava maantie RN3. Paikallisia elinkeinoja ovat maanviljely, karjanhoito, käsityöammatit ja kaupankäynti. Myytäväksi kasvatetaan puuvillaa ja tupakkaa. Nossombougoussa ja kahdessa muussa kylässä pidetään viikoittaiset markkinat.


title: Florence (Los Angeles)

text: Florence on asuinalue South Los Angelesin kaupunginosassa Los Angelesissa Kalifornian osavaltiossa Yhdysvalloissa. Alueen asukasluku oli 46 610 vuonna 2008. Florencen asuntokanta koostuu enimmäkseen vuokra-asunnoista.


title: Florence (Los Angeles)

text: Florencen väestö koostuu enimmäkseen latinoista. Toiseksi suurimman etnisen ryhmän muodostavat afroamerikkalaiset.


title: Nokia 2630

text: Nokia 2630 on Nokian valmistama vuonna 2007 julkaistu matkapuhelin.


title: Nokia 2630

text: Puhelin sisältää kaikki edeltäjänsä Nokia 2610:n ominaisuudet. Eroa edeltäjäänsä on, että puhelimessa on VGA-kamera, se on ohuempi ja siinä on paranneltu muotoilu ja näyttö.


title: Harry Maguire

text: Jacob Harry Maguire (s. 5. maaliskuuta 1993 Sheffield, Englanti) on englantilainen jalkapalloilija, joka pelaa Englannin Valioliigan Leicester Cityssä ja Englannin maajoukkueessa. Hän on pelipaikaltaan keskuspuolustaja.


title: We the Best Music Group

text: We the Best Music Group on yhdysvaltalainen DJ Khaledin perustama levy-yhtiö, joka on erikoistunut tuottamaan rap-musiikkia. Yhtiö oli aluksi Def Jam Southia jakelemana ja sittemmin Cash Money Recordsin. Huhtikuusta 2016 lähtien se on ollut Epic Recordsin jakelemana.


Egill Yksikätisen ja Ásmundr Berserkkiensurmaajan saaga (isl. "Egils saga einhenda ok Ásmundar berserkjabana") on keskiaikainen islantilainen saaga. Se sijoittuu aikaan ennen Islannin asuttamista ja Islannin ulkopuolelle ja luetaan siksi niin kutsuttuihin muinaissaagoihin. Saaga kertoo veriveljistä, Egillistä ja Ásmundrista, jotka lähtevät etsimään kahta hirviöiden ryöstämää kuninkaantytärtä ja kohtaavat matkallaan jättiläiseukon tyttärineen. Yöpyessään eukon luona Ásmundr, Egill ja eukko kertovat kukin oman elämäntarinansa, joiden kautta selviää syy miesten lisänimeen, minkä jälkeen eukko auttaa veriveljiä löytämään kuninkaantyttäret. "Egill Yksikätisen ja Ásmundr Berserkkiensurmaajan saaga" on kirjoitettu 1300-luvulla. Sen varhaisimmat säilyneet käsikirjoitukset ovat 1400-luvulta. Saagasta on lisäksi säilynyt lukuisia keskiajan jälkeisiä käsikirjoituksia, mikä kertoo "Egill Yksikätisen saagan" suuresta suosiosta myös reformaation jälkeisenä aikana. "Egill Yksikätisen ja Ásmundr Berserkkiensurmaajan saaga" on ilmestynyt suomennettuna muinaissaagojen kokoelmassa "Egill Yksikätinen. Muinaissaagoja Pohjolasta" (Helsinki: Finn Lectura, 2013).


title: Egill Yksikätisen ja Ásmundr Berserkkiensurmaajan saaga

text: Saagan alussa kerrotaan Rúsinmaan (isl. "Rússía") kuningas Hertryggristä, jolla on kaksi tytärtä, Brynhildr ja Bekkhildr. Molemmat tyttäristä katoavat; Brynhildrin vie metsässä susimainen peto ja Bekkhildrin vie suuri korppikotka. Kuningas lupaa tyttärensä puolisoksi niille, joka löytävät ja tuovat nämä takaisin, ja lisäksi kolmanneksen valtakunnastaan.


text: Myöhemmin kuninkaan luokse saapuu laivallaan Ásmundr Berserkkiensurmaaja. Sitteen kuullaan, että valtakuntaan on saapunut myös Egill Yksikätinen. Egillillä on vain yksi käsi ja toisen käden tilalla kääpiöiden takoma miekka ja hän ryöstelee kuningas Hertryggrin valtakunnassa. Ásmundr lupaa kuninkaalle etsiä Egillin. Miehet kohtaavat useamman päivän kestävässä kaksintaistelussa mutta osoittautuvat tasaveroisiksi. He solmivat veriveljeyden, ja heistä kummastakin tulee kuningas Hertryggrin miehiä. He lupaavat lähteä yhdessä etsimään kuninkaan kadonneita tyttäriä.


text: Egill ja Ásmundr etsivät tyttäriä, mutta näitä ei tunnu löytyvän. Lopulta he saapuvat jättiläisten asuttamaan pohjoiseen maahan, Jötunheimriin. Egill ja Ásmundr käyvät kaksistaan maihin ja törmäävät myöhemmin vuohia paimentavaan tyttöön, joka vie miehet äitinsä, Jötunheimrin kuningatareukon, Kotkanokan (isl. "Arinnefja"), luokse. Tämä keittää miehille puuroa, ja puuron valmistuessa Ásmundr, Egill ja Kotkanokka kertovat elämäntarinansa.


text: Ásmundr kertoo olevansa Hálogalandin kuninkaan poika. Ollessaan äitinsä isän luonna Juutinmaalla Ásmundr eksyy metsästysretkellä ja kohtaa Tartaarien maan (isl. "Tattaríá") kuninkaan pojan, Áránin. Miehet mittelevät voimiaan, huomaavat olevansa tasaveroisia ja solmivat veriveljeyden. He sopivat jakavansa omaisuutensa ja sen, että jos toinen heistä kuolee ensin, jäljelle jäävä valmistaa tälle hautakummun, jonne laittaa paljon rikkauksia, ja istuu kummulla kolme yötä, minkä jälkeen lähtee pois, jos tahtoo.


text: Veriveljet palaavat Áránin kotimaahan. Kaksi murjaanimiestä joukkoineen on sillä välin surmannut kuninkaan. Näihin ei näytä purevan miekka, mutta veriveljet surmaavat miehet ja mestauttavat lopuksi kaikki heidän joukkonsa. Hieman myöhemmin Árán kuolee ja Ásmundr rakennuttaa hänelle hautakummun. Hän istuu kummussa kolme yötä. Ensimmäisenä yönä Árán surmaa ja syö kumpuun laitetun haukan ja koiran. Seuraava yönä Árán surmaa hevosen ja syö senkin. Kolmantena yönä Ásmundr herää siihen, että Árán on repinyt hänen korvansa irti. Silloin Ásmundr iskee Áránia väkipuukolla ja polttaa ruumiin tuhkaksi. Ásmundr ottaa kaikki kummussa olleet aarteet mukaansa ja lähtee sitten pois. Hänestä tulee Tartaarien maan hallitsija Áránin jälkeen.


text: Áránin edesmenneen kuningasisän kaksi berserkkiveljeä käyvät Ásmundria vastaan. Heillä on ylivoima ja he surmaavat Ásmundrin joukot ja ottavat Ásmundrin vangiksi, aikoen uhrata tämän voiton kunniaksi pakanajumala Óðinnille. Yöllä Ásmundr pääsee kuitenkin kahleistaan irti ja surmaa kummankin berserkeistä. Seuraavana päivänä Áránin veli, Hunnien maan (isl. "Húnaland") kuningas Herrauðr saapuu Tartaarien maahan ja ottaa valtakunnan haltuunsa. Hän on kiitollinen Ásmundrille berserkkisetiensä surmaamisesta, ja Ásmundr jää Herrauðrin luokse. Myöhemmin Ásmundr varustaa laivansa ja lähtee taas ryöstöretkille. Ásmundr päättää nyt tarinansa.


text: Egill kertoo olevansa Smoolannissa (isl. "Smáland") hallitsevan kuningas Hringrin ja Göötanmaan (isl. "Gautland") kuninkaan tyttären Ingibjörgin poika. Erään kerran Egill ryhtyi uintikilpaan ystäviensä kanssa. Egill ui kaikkein kauimmas, mutta sitten alueelle laskeutuu suuri sumu ja alka tuulla niin että Egill joutuu eroon miehistään. Hän kelluu vedessä kaksi päivää, ja pääsee lopulta maihin lopen uupuneena.


text: Rannalta hänet löytää jättiläinen, joka ottaa Egillin orjakseen paimentamaan vuohiaan. Vuoden kuluttua Egill yrittää karata, mutta jättiläinen löytää hänet ja laittaa hänen jalkoihinsa kahleet. Seitsemän vuoden jälkeen Egill sattuu löytämään vuohia paimentaessaan kissan ja uskottelee illalla jättiläiselle, että hänen viittansa alla näkyvät kiiluvat kissansilmät ovat hänen toiset silmänsä, joilla hän näkee pimeässä. Jättiläinen tahtoo silmät itselleen ja Egill lupaa antaa he hänelle, jos jättiläinen vapauttaa Egillin. Jättiläinen tekee niin, mutta silmien antamisen sijaan Egill puhkaiseekin jättiläisen silmät. Sokeutunut jättiläinen lukitsee oven, mutta Egill teurastaa vuohista suurimman ja pukeutuu sen nahkaan. Kun vuohet kulkevat ovesta ulos, jättiläinen kuitenkin huomaa, etteivät viimeisen vuohen eli Egillin kaviot pidä ääntä. Egill pääsee lopulta pakoon, mutta sitä ennen jättiläinen on lyönyt häneltä korvan irti ja Egill taas on iskenyt irti jättiläisen käden.


text: Egill lähtee seuraavaksi viikinkien matkaan ja ennen pitkää hänestä tulee viikinkilaivan päällikkö. Hän lähtee nyt Idäntielle (isl. "Austrvegr") ryöstelemään. Tällä matkalla laivan ollessa ankkurissa Egill käy eräänä yönä yksin metsään ja saapuu aukiolle, missä miesjättiläinen yrittää viedä naisjättiläiseltä sormusta. Egill iskee miesjättiläistä miekalla, mutta tämä iskee takaisin Egilliä ranteeseen niin, että Egillin käsi irtoaa. Egill pääsee pakoon, mutta kärsii käden takia kovasta särystä. Eräässä toisessa ankkuripaikassa Egill käy jälleen metsään ja viilentää kättä purossa. Paikalle saapuu kääpiölapsi, jolle Egill antaa kultasormuksen. Tästä kiitollisena kääpiö parantaa Egillin käden ja takoo miekan, joka kiinnitetään irti leikatun käden tilalle. Egill palaa miekkakäden saamisen jälkeen miestensä luokse. Egill päättää nyt tarinansa.


text: Kotkanokka kertoo olleensa Jötunheimrin kuninkaan kahdeksastatoista tyttärestä nuorin. Vanhempien kuoltua isän veljet Gautr ja Hildir ottavat maat haltuunsa ja sisaruksille jääneistä arvoesineistä juomasarven ja tammipelin. Siskoksille jää vain sormus. Vanhemmat sisaret kohtelevat Kotkanokkaa huonosti.Siskosten luokse tulee pakanajumala Þórr, joka makaa kaikkien sisarusten kanssa kerrallaan, minkä jälkeen kateelliset siskot surmaavat aina viimeisimmän petikumppaneista. Lopulta jäljellä on vain Kotkanokka, jota Þórr on siitä lähtien auttanut.


text: Hieman myöhemmin Kotkanokka iskee silmänsä Smoolannin kuninkaanpoikaan Hringriin ja yrittää estää tämän ja Ingibjörgin liiton. Vaikka muuttaa välillä muotonsa kärpäseksi, Kotkanokka ei kuitenkaan onnistu aikeissaan. Hänet otetaan kiinni, ja pelastaakseen elämänsä Kotkanokka joutuu hankkimaan alisesta maailmasta maagisen viitan, juomasarven ja tammipelin.


text: Hän ostaa juomasarven kuningas Lumelta (isl. "Snær") ja juo samalla reissulla kuningattarelle valmistetut 12 pikarillista myrkkyä tämän puolesta, mikä on aiheuttanut myöhemmin poltetta rinnassa. Tammipelin Kotkanokka noutaa Lúkánus-nimiseltä vuorelta, missä sitä ovat vartioineet kolme Kotkanokkaa paljon suurempaa jättiläisnaista. Kotkanokka taistelee näiden kanssa, minkä seurauksena Kotkanokalta lähtee irti puolet tukasta, posken iho ja liha sekä vasen korva.Toinen murtaa Kotkanokan nenän. Hän menettää myös kolme hammasta ja kaksi sormea. Lopulta Kotkanokka voittaa naiset ja saa tammipelin sekä peilin, jolla voi muuttaa siihen katsovan muotoa tai tehdä katsojasta sokean.


text: Viitan saadakseen Kotkanokka vierailee alisessa maailmassa Óðinnin luona. Hän joutuu hyppäämään rovion yli, minkä vuoksi hän on nykyään kokonaan nahaton. Hän vie aarteen Hringrille ja Ingibjörgille ja lupaa olla kostamatta. Kotkanokka päättää tarinansa.


text: Käy ilmi, että naisjättiläinen, jonka Egill oli nähnyt kamppailemassa sormuksesta miesjättiläisen kanssa, onkin ollut Kotkanokka. Tämä on ottanut talteen Egillin irti leikatun käden ja säilönyt se yrtteihin niin, että veri virtaa yhä käden suonissa. Kotkanokka liittää käden takaisin paikoilleen, ja muutaman päivän kuluttua Egill on tervehtynyt ja hänen vanha kätensä on jälleen paikoillaan. Kotkanokka lupaa lisäksi auttaa veriveljiä löytämään Brynhildrin ja Bekkhildrin, sillä hän tietää setiensä Gautrin ja Hildirin siepanneen nämä vaimoikseen. Kotkanokan ystävä, jättiläisten laintuntija Skröggr auttaa heitä myös.


text: Kotkanokka, Skröggr, Egill ja Ásmundr osallistuvat Gautrin ja Hildirin häihin. Kotkanokka naamioi Egillin ja Ásmundrin omistamansa peilin avulla niin, että nämä näyttävät komeilta jättiläisiltä. Juhlissa kaikki hääparien saamat upeat lahjat pinotaan Brynhildrin tekemälle matolle, jolla pystyy lentämään. Kun tulee aika Gautrin ja Hildirin käydä morsiantensa kanssa vuoteeseen, Egill ja Ásmundr johdattavat Bekkhildrin ja Brynhildrin salaa lentävälle matolle, joka lennättää sisarukset Kotkanokan luokse turvaan. Sitten veriveljet surmaavat Gautrin ja Hildirin, ja Skröggr ja Kotkanokka huolehtivat muista jättiläisten häävieraista.


text: Egill ja Ásmundr palaavat Bekkhildrin ja Brynhildrin kanssa näiden isän luon. Egill saa vaimokseen Bekkhildrin ja Ásmundr Brynhildrin. Heidän kunniakseen vietetään upeat häät. Kummastakin veriveljestä tulee myöhemmin kuningas.


text: "Egill Yksikätisen ja Ásmundr Berserkkiensurmaajan saaga" kuuluu nuorempiin muinaissaagoihin, joista käytetään joskus tutkimuksessa myös nimitystä seikkailusaaga (saks. "Abenteuersaga") tai "Märchensaga" (”kansansatusaaga”). Saaga muistuttaa monelta osin kansansatuja eikä se sisällä lainkaan monelle muinaissaagalle tyypillistä runoutta. Se sisältää runsaasti yliluonnollisia sekä kotoperäisistä ritarisaagoista tuttuja elementtejä. Sankareiden elämään liittyy esimerkiksi eräänlainen vaimonetsintävaihe, ja saaga saa myös onnellisen lopun, mikä ei ole kaikille muinaissaagoille tyypillistä.


text: Saagan kansansatumaiset piirteet eivät Ruotsin suurvalta-aikana kuitenkaan estäneet saagan kritiikitöntä käyttöä osana silloista gööttiläistä historiankirjoitusta. "Egill Yksikätisen saagan" toiminta sijoittuu pitkälti Ruotsin alueelle, kuten Göötanmaalle (isl. "Gautland") ja Smoolantiin (isl. "Smáland"), sekä ruotsalaisten itäisille vaikutusalueille, kuten Idäntielle (isl. "Austrvegr") ja Venäjänmaalle (isl. "Garðaríki"). Saagassa mainitun Egillin kerrotaan lisäksi olevan Smoolannin kuninkaan ja göötanmaalaisen jaarlin tyttären poika, minkä seurauksena saagaa saatettiin tulkita kertomuksena Ruotsin muinaisesta ja yleensä hyvin loistokkaana pidetystä menneisyydestä. Koska ruotsalaiset eivät tuohon aikaan enää ymmärtäneet saagojen kieltä, muinaisislantia, monia suurvaltaideologian pönkittämiseen ja propagandatarkoituksiin sopivia muinaissaagoja käännettiin Ruotsissa 1600–1700-lukujen aikana. Myös "Egill Yksikätisen ja Ásmundr Berserkkiensurmaajan saaga" ilmestyi nimellä "Fostbrödernas Eigles Och Asmunds Saga" (Uppsala: Olof Rudbeck) vuonna 1693. Kyseistä Petter Salanin käännöstä kuitenkin kritisoitiin jo heti sen ilmestymisen jälkeen laajalti sen huonon laadun vuoksi.


text: Saagassa mainitun kuningas Hetryggrin kerrotaan hallitsevan Rúsinmaata ("Rússía"), jonka saagan kirjoittaja on sijoittanut Hunnienmaan ("Húnaland") ja Venäjänmaan ("Garðaríki") väliin. Näistä Hunnienmaa esiintyy myös Edda-runoudessa ja muissa muinaissaagoissa, mutta sen sijainti jää osittain epämääräiseksi. Sillä viitataan esimerkiksi Attilan valtakuntaan ("Þiðreks saga af Bern") tai joidenkin arvioiden mukaan Westfalenin alueeseen tai Frankkien varhaiseen valtakuntaan ("Völsungain saaga"). "Garðaríki", Venäjänmaa, taas viittasi Kiovan Venäjään (Kiovan Rusj); keskiajan saagakirjoittajille Garðaríki edusti kristittyjen hallitsijoiden hallitsemaa valtakuntaa, jonka asukkaat asuttivat tunnetun maailman laitamia ja elivät pakanakansojen ympäröiminä. Garðaríkin hallitsijoita pidettiin siksi usein samanarvoisina kuin skandinaavisia kuninkaita ja päälliköitä.


text: Tartaarien maa (isl. "Tattaríá") on mahdollisesti saanut vaikutteita keskiajan Euroopassa tuntetemattomasta ilmestyneelle barbaarille annetusta nimityksesta ”tartar”. Termillä viitattiin Euroopassa esimerkiksi mongoleihin, jotka hätyyttelivät kristikuntaa 1200-luvulla hyökkäyksillään. Kaukaisena ja eksoottisena paikkana islantilaiset olisivat tunteneet Tattaríán hyvin huonosti. Vastaavilla kaukaisilla ja huonosti tunnetuilla alueilla ei oletettu elävän vain ihmisiä vaan myös erilaisia yliluonnollisia olentoja tai maagisia kykyjä omaavia eläimiä, ja ne saattoivat saagoissa edustaa myös tuonpuoleista maailmaa tai toista todellisuutta.


text: Egill lähtee saagassa ryöstöretkille Idäntielle (isl. "Austrvegr"), missä Egill tapaa sormuksesta kiistelevät jättiläiset sekä kääpiön, joka parantaa Egillin irtileikatun käden ja takoo sen tilalle miekan. Idäntie ei merkinnyt pelkästään merireittiä vaan myös idässä sijaitsevia alueita. Idäntielle sijoitettiin monia alueita, kuten esimerkiksi Vendien maa ("Vindland"/"Wendland"), jonka katsotaan viittaavan alueisiin Pohjois-Saksan ja Puolan alueella. Idäntielle sijoittui myös todennäköisesti Karjalan kannakseen ja Viipurin alueeseen viittaava "Kirjálaland". Idäntiellä on voitu viitata myös nykyisen Venäjän, Suomen ja Baltian alueeseen.


text: "Egill Yksikätisen saagassa" jättiläisten maaksi mainittu Jötunheimr taas kuvataan sijoittuvaksi jonnekin pohjoiseen, mutta saagan kirjoittajan näkökulmasta sekin näyttäisi sijoittuneen jonnekin Idäntielle, koska Kotkanokan taistelu sormuksesta tapahtuu saagan mukaan Egillin Idäntielle tekemän ryöstöretken aikana. Jötunheimr oli kuitenkin saagakirjoittajankin näkökulmasta todennäköisesti pikemminkin myyttinen ja toiseen todellisuuteen kuuluva kuvitteellinen alue kuin todellinen paikka. Se, että islantilaisilla ei todennäköisesti ollut runsaasti henkilökohtaista kokemusta Idäntiestä, teki siellä sijainneista alueista otollisia Jötunheimrin kaltaisia yliluonnollisten olentojen asuinpaikkoja.


text: Saagan lopussa mainittu Serklanti (isl. "Serkland") on poliittinen pikemmin kuin kulttuurinen käsite ja viittasi lähteestä riippuen esimerkiksi Vähä-Aasiaan, Palestiinaan, Pohjois-Afrikkaan, Mesopotamiaan tai maurien Espanjaan. Se on yhdistetty myös niihin Kaspianmeren ympäristön alueisiin, missä valmistettiin ja myytiin silkkiä.


title: Desiderata

text: Desiderata on yhdysvaltalaisen lakimies-kirjailija Max Ehrmannin (1872–1945) runo vuodelta 1927. Sitä ei juuri tunnettu Ehrmannin elinaikana, mutta 1970-luvun alussa sen pohjalta tehtiin kristillissävytteinen musiikkisovitus, joissa yhdistyivät lausunta ja taustakuoron laulama melodia. Runosta on useita suomennoksia, ja jokin niistä alkaa sanoin ”Kulje levollisena kiireen ja hälyn keskellä ja muista, mikä rauha kätkeytyy hiljaisuuteen...”.


title: Desiderata

text: Suomessa runo tuli tunnetuksi Esa Saarion ja taustakuoron levytyksenä ”Desiderata” (säv. Fred Werner, sov. Eino Virtanen), jota varten runon suomensi Sauvo Puhtila. Kappaletta soitettiin paljon radiossa, mutta sitä pidettiin musiikillisesti heikkotasoisena. Se oli varsin tarkka kopio alkuperäisestä, yhdysvaltalaisen radiotiskijukka Les Cranen puhumasta kappaleesta, joka vuodenvaihteessa 1971–1972 ylsi singletilaston kymmenen myydyimmän joukkoon kotimaansa lisäksi Kanadassa, Britanniassa ja Australiassa. Laulu oli myös Les Cranen samannimisen albumin avausraita. Meksikossa näyttelijä Arturo Benavidesin espanjankielinen versio pysyi listaykkösenä kuusi viikkoa vuonna 1972.


title: Desiderata

text: National Lampoon -komediaryhmä levytti ”Desideratasta” pian Christopher Guestin kirjoittaman parodiaversion ”Deteriorata” albuminsa "National Lampoon’s Radio Dinner" (1972) avausraidaksi.


title: Desiderata

text: Esa Saarion ”Desiderata” otettiin mukaan vuonna 2015 julkaistulle tupla-CD-kokoelmalle "Riman alta ja ohi maalin – Suomi-iskelmän hurjimmat harhalaakit".


title: Kóstas Polítis

text: Konstantínos ”Kóstas” Polítis (, 21. maaliskuuta 1942 – 18. kesäkuuta 2018 Ateena) oli kreikkalainen koripallovalmentaja ja koripalloilija.


title: Kóstas Polítis

text: Polítis pelasi ja valmensi pääasiassa Panathinaikosissa. Pelaajana hän voitti kolme Kreikan mestaruutta. Hän pelasi myös Kreikan miesten maajoukkueessa vuosien 1961, 1965 ja 1967 EM-turnauksissa. Valmentajana Polítis voitti kolme Kreikan mestaruutta ja kaksi Kreikan cup-mestaruutta. Hän valmensi Kreikan maajoukkuetta vuoden 1983 EM-kilpailuissa, vuoden 1986 MM-kilpailuissa ja vuoden 1987 koti-EM-kilpailuissa, joista jälkimmäisessä Kreikka juhlli Euroopan mestaruutta. Polítis kuoli kotonaan Ateenassa 76-vuotiaana 18. kesäkuuta 2018.


title: XXXTentacion

text: Jahseh Dwayne Ricardo Onfroy (23. tammikuuta 1998 – 18. kesäkuuta 2018), tunnetaan paremmin taiteilijanimellä XXXTentacion, oli yhdysvaltalainen rap-artisti ja sanoittaja. Hän syntyi ja asui elämänsä Floridan osavaltiossa Yhdysvalloissa.


title: XXXTentacion

text: Onfroy nousi julkisuuteen SoundCloud-palvelussa julkaisemista kappaleistaan keväällä 2014. Hän julkaisi lyhyen uransa aikana kaksi studioalbumia, debyyttialbumin "17" vuonna 2017 ja toisen albumin, Yhdysvalloissa listaykköseksi nousseen "?" seuraavana vuonna.


title: XXXTentacion

text: Onfroy ammuttiin kuoliaaksi ja ryöstettiin 20 vuoden ikäisenä kesäkuussa 2018.


title: XXXTentacion

text: Jahseh Dwayne Ricardo Onfroy syntyi Plantationin kaupungissa eteläisessä Floridassa 23. tammikuuta 1998. Hänen äitinsä oli lapsen saadessaan vasta teini-ikäinen ja oli tekemisissä poikansa kanssa vain ajoittain. Onfroy kasvoi isoäitinsä ja perheen tuttavien luona. Kouluaikoinaan Onfroylla oli ongelmia väkivallan kanssa ja hänet erotettiin peruskoulusta tappelemisen takia.


title: XXXTentacion

text: Onfroy alkoi teini-ikäisenä keskittyä musiikin tekemiseen. Hänen edustamansa musiikkityyli on tunnettu nimellä SoundCloud Rap, jonka on kuvailtu yhdistävän piirteitä esimerkiksi hardcore hip hopista, grungesta ja indie-musiikista. Hänen debyyttialbuminsa "17" kappaleet käsittelivät muun muassa masennusta ja ahdistusta. Albumista tuli suosittu ja se ylsi Yhdysvaltain albumilistalla toiselle sijalle. Suosion siivittämänä Onfroy solmi kuuden miljoonan dollarin levytyssopimuksen oman levy-yhtiönsä ja Caroline Recordsin välillä.


title: XXXTentacion

text: Menestyksensä ohella Onfroylla oli jatkuvia ongelmia lain kanssa. Häntä oli syytetty esimerkiksi raskaana olleen naisen pahoinpitelystä, kotiväkivallasta ja oikeudenkäynteihin liittyviin todistajiin vaikuttamisesta. Onfroy itse kutsui syytteitä tekaistuiksi. Huomiota herätti myös vuonna 2017 julkaistu musiikkivideo, jossa kuvataan valkoihoisen lapsen hirttämistä. Antamissaan haastatteluissa hän otti myös kantaa feminismiä vastaan ja sanoi systemaattisen sorron olevan jo ohi nykyajan Yhdysvalloissa. Kohuista huolimatta Onfroyn toinen albumi "?" nousi julkaisun jälkeen maaliskuussa 2018 Billboard 200 -listalla ykköseksi.


title: XXXTentacion

text: 18. kesäkuuta 2018 Onfroyta ammuttiin moottoripyöräkaupan ulkopuolella Floridassa. Tämä tapahtui Onfroyn ollessa BMW i8 -merkkisessä autossaan. Ampumisesta on pidätetty neljä henkilöä, joista silminnäkijöiden mukaan ainakin kaksi ampui. Ampujat myös varastivat räppärin Louis Vuitton -merkkisen laukun, jossa oli 50 000 USA:n dollaria. Onfroy menehtyi saamiinsa vammoihin myöhemmin sairaalassa.


title: Big Miller

text: Clarence Horatio "Big" Miller (18. joulukuuta 1922 Sioux City, Iowa, Yhdysvallat – 9. kesäkuuta 1992 Edmonton, Alberta, Kanada) oli yhdysvaltalaissyntyinen, Kanadan kansalaisuuden vuonna 1973 saanut jazz- ja bluesmusiikin pasunisti ja -laulaja.


title: Big Miller

text: Miller aloitti uransa teini-ikäisenä Kansas Cityssä ja lauloi vuosina 1949–1954 pianisti Jay McShannin sekä vuonna 1955 Duke Ellingtonin kokoonpanon kanssa. Kanadan-debyyttinsä hän teki 18. toukokuuta 1962 Torontossa Don Thompsonin kanssa Club Kingswayssa. 1960-luvun puolessavälissä hän asui Australiassa ja sitten Havaijilla sekä kiersi lyhyesti Yhdysvalloissa ja Kanadassa Jon Hendricksin "The Evolution of the Bluesin" merkeissä. Hän ei palannut Yhdysvalloissa vaan esiintyi läntisessä Kanadassa ja asettui vuonna 1970 Edmontoniin. Hänestä tuli suosittu hahmo paikallisissa jazzpiireissä. Hän esiintyi paitsi Albertassa, myös Japanissa, ja vuonna 1978 Tommy Banksin big bandin kanssa Montreuxin jazzfestivaalilla Sveitsissä. Esityksen levytys johti vuoden 1979 parhaan jazzalbumin Juno-palkintoon.


title: Big Miller

text: Miller työskenteli Jay McShannin kanssa vielä 1980-luvulla ja Edmontonin sinfoniaorkesterin kanssa vuonna 1990. Edmontonin ulkopuolisessa Kanadassa hän esiintyi muun muassa Nimmons 'N' Nine Plus Sixin kanssa. Kansainvälisesti hän esiintyi Euroopassa vuonna 1985 ja siellä Englannissa 1990. Hän toimi myös näyttelijänä ja esiintyi monissa kanadalaiselokuvissa, joihin kuuluu "Big Meat Eater" (1982).


title: Optical Transport Network

text: Optical Transport Network (OTN) on ITU-T:n mukaan valokuidulla yhdistetyistä elementeistä koostuva verkko, josta on annettu suositus G.872. ITU standardia G.709 kutsutaan "digitaaliseksi kääreeksi" yksikanavaisten SONET/SDH järjestelmien päälle. OTN voi kuljettaa useita muita liikennetyyppejä kuten Ethernet, Fibre Channel ja digitaalista videokuvaa.


title: X.25

text:
X.25 on CCITT:n (nyk. ITU-T) pakettikytkentäinen tietoliikenneprotokolla laajaverkkoihin (WAN), joka valmistui maaliskuussa 1976. X.25 kattaa OSI-mallin alimmat kerrokset 1, 2 ja 3.
X.25-verkon laitteet jakaantuvat kolmeen kategoriaan:


title: X.25

text: X.25-verkkoja olivat muun muassa TELENET ja DATAPAC. Myös EUnet perustui X.25-protokollaan ennen vuotta 1988.


title: Ranald Shean

text: Ranald Shean (6. toukokuuta 1914 Edmonton, Alberta, Kanada – 12. huhtikuuta 1997) oli kanadalainen viulisti ja kapellimestari. Hän opiskeli ensin Edmontonissa Percy Humphreyn ja sitten 1930-luvulla Vancouverissa Gregori Garbovitskyn johdolla. Shean oli mukana perustamassa Edmontonin filharmonikkoja ja toimi sen kapellimestarina vuosina 1941–1942 sekä konserttimestarina 1945–1952. Hän oli myös Edmontonin nuorisosinfoniaorkesterin organisoija ja toinen kapellimestari vuosina 1953–1960. Hän perusti toisen, harrastelijoille tarkoitetun filharmonisen orkesterin Edmontoniin vuonna 1971.


title: Ranald Shean

text: Shean opetti yksityisesti Edmontonissa ennen toimimistaan vuonna 1966 perustamansa Edmontonin musiikkikonservatorion johdossa. 1970-luvulla hän opetti Alberta Collegessa ja 1980-luvun alussa Calgaryn Mount Royal Collegessa. Hänen johdollaan opiskelivat muiden muassa Susan Cottrell, Tamara Fahlman, Julietta Kang, Ernest Kassian, Robert Klose, John Lowry, Mark Lupin, Nicholas Pulos, David Rhein, Yvonne Vercohnin ja Marlin Wolfe. Vuonna 1977 Sheanille myönnettiin Alberta Achievement Award. Hänet otettiin Edmonton Arts and Culture Hall of Fameen vuonna 1990. Hänen ja pianistivaimonsa Vera Sheanin mukaan nimetty Shean Competition for Strings and Piano järjestetään vuosittain.


title: Lee Hepner

text: Lee Alfred Hepner (24. marraskuuta 1920 Edmonton – 24. heinäkuuta 1986 Vancouver) oli kanadalainen kapellimestari. Hän sai filosofian tohtorin arvon New Yorkin yliopistosta väitöskirjallaan "An analytical study of selected Canadian orchestral compositions of the mid-20th century", jossa tarkasteltiin Harry Freedmanin, Harry Somersin ja John Weinzweigin teoskia.


title: Lee Hepner

text: Hepner oli Edmontonin sinfoniaorkesterin ensimmäinen kapellimestaria vuosina 1952–1960. Hänen vaimonsa on kuoronjohtaja Patricia Rolston ja hänen poikansa on jazzsaksofonisti Darcy Hepner.


title: Sakkolan kirkko

text: Sakkolan kirkko oli Sakkolan seurakunnan kirkko Sakkolassa Suvantojärven pohjoisrannalla.


title: Sakkolan kirkko

text: Sakkolan ensimmäinen kirkko rakennettiin Kiviniemen kylään 1500-luvun lopulla. Kirkko hävitettiin myöhemmin. 1690-luvulla perustettu Metsäpirtin rukoushuone erotettiin 1902 omaksi seurakunnakseen.


title: Sakkolan kirkko

text: Luterilainen seurakunta perustettiin Sakkolaan uudestaan vuoden 1611 jälkeen, jolloin Ruotsi oli vallannut Käkisalmen läänin. Ensimmäinen kirkko rakennettiin kirkonkylään noin 1616. Kirkkoherra oli oletettavasti jo silloin, mutta maininta on vuodesta 1631. Kirkonkylään valmistui uusi kirkko 1674, mutta se paloi salamaniskusta 1770-luvun alussa. Seuraava kirkko vihittiin 1772, mutta senkin poltti salama 1776. Viimeinen, puinen, kirkko valmistui 1779, ja sen rakensi kirkonrakentaja Tuomas Suikkanen. Kirkko vihittiin 1781. Josef Stenbäck suunnitteli kirkon perusteellisen uusimisen, joka toteutettiin 1912-1913. Kirkkoon kuului myös kellotapuli. Kirkko tuhoutui toisessa maailmansodassa. Kirkon ympärillä olevalla vanhalla hautausmaalla on vuoden 1918 sisällissodan valkoisten hauta sekä talvi- ja jatkosodan sankarihauta.


title: Sakkolan kirkko

text: Kirkon paikalla on jäljellä portaat. Portaiden viereen on tuotu sankarivainajien muistomerkki, joka oli hotellin vieressä Losevossa. Portailla on vuonna 1993 pystytetty muistomerkki. Uusi hautausmaa on tien toisella puoella Pyhäjärven tien varressa ja siellä on myös sotilashautausmaa. Uudelle hautausmalle rakennettiin siunauskappeli.


title: Darcy Hepner

text: Darcy Rolston Hepner (s. 22. joulukuuta 1954 Edmonton, Alberta, Kanada) on kanadalainen saksofonisti ja säveltäjä. Hän varttui Hamiltonissa Lee Hepnerin ja Patricia Rolstonin poikana. Hän soitti varhain selloa, kitaraa ja huilua, kunnes aloitti yliopistossa saksofoninsoiton opiskelun. Häntä opetti yksityisesti Pat LaBarbera. Vuodesta 1983 alkaen hän opiskeli New Yorkin yliopistossa sävellystä ja saksofoninsoittoa Lee Konitzin ja Bob Mintznerin johdolla. Tämän jälkeen hän esiintyi konserteissa ja klubeilla Kanadassa ja Yhdysvalloissa. Hän esiintyi muiden muassa Mel Tormén kanssa ja kiersi kesäisin Artie Shawin ja David Clayton-Thomasin kokoonpanojen kanssa. Hän asui New Yorkissa vuosina 1996–2005.


title: Darcy Hepner

text: Hepner kantaesitti Charlie Parkerin "Bird with Stringsin" uuden tuotannon Ontariossa 19. elokuuta 2006. Hänen ensimmäinen, itsensä mukaan nimetty albuminsa oman kokoonpanon johtajana on vuodelta 1998. Hän on esiintynyt myös veljensä, kitaristi Jeremy Hepnerin levyillä. Hän on opettanut muun muassa Mohawk Collegessa. Hän on sukua Thomas Rolstonille, Isobel Moorelle ja Shauna Rolstonille.


title: Ghanan kirjastovirasto

text: Ghanan kirjastovirasto (, lyh. GLA; aiemmin "Ghana Library Board", GLB) on Ghanan pääkaupungista Accrasta käsin johdettu maan yleisiä kirjastoja ylläpitävä valtion virasto. Ghana Library Authorityn johtajana on tammikuusta 2018 lähtien toiminut ollut Ghanan presidentin tehtävään joulukuussa 2017 nimittämä Hayford Siaw, joka oli tullut tunnetuksi 2011 perustamastaan lasten ja nuorten lukutaidon edistämiseen keskittyneellä Street Library -hankkeella.


title: Ghanan kirjastovirasto

text: Ghanan kirjastoviraston historian alku voidaan ajoittaa vuoteen 1946, jolloin Accran anglikaaninen piispa, edesmennyt John Orfeur Aglionby lahjoitti tuhat puntaa kirjastopalvelun käynnistämiseksi silloisen Kultarannikon alueella. Aglionbyn kirjastokomitea työskenteli yhteistyössä British Councilin kanssa kirjaston kehittämiseksi Kultarannikolle. Komitean työ johti joulukuussa 1949 annettuun Kultarannikon kirjastoasetukseen, joka astui voimaan vuoden 1950 alusta ja jolloin Kultarannikon kirjastoneuvosto ("Gold Coast Library Board") perustettiin. British Council antoi sittemmin kirjastonhoitaja Miss E. J. A. Evansin ja 27 000 volyymin kirjakokoelmansa julkisen kirjastopalvelun aloittamiseksi. Vuonna annetulla lailla 1970 perustettiin virallisesti "Ghana Library Board" (GLB), jonka tehtäväksi määriteltiin perustaa, varustaa, hallita ja ylläpitää maan kirjastoja. Ghana Library Board on sittemmin uudelleennimetty Ghanan kirjastovirastoksi ("Ghana Library Authority").


title: Ghanan kirjastovirasto

text:
Vuoden 2007 tienoilla silloisen GLB:n alaisuudessa toimi kymmenen maakuntakirjastoa hallintoalueiden pääkaupungeissa ja 51 (52) paikalliskirjastoa piirikunnissa. Lisäksi Ghanan yleisiä kirjastosta 195 toimi erilaisten yhteisöjen yhteydessä ja GLB:llä oli useita kirjastoautoja. Tämän ohella maassa oli kymmeniä ei-yleisiä tutkimuskirjastoja ja runsaasti koulukirjastoa.
Maassa ei ole virallista kansalliskirjastoa, mutta monia tavallisesti kansalliskirjastolle kuuluvia tehtäviä hoitaa kirjastoviraston yhteydessä, toisessa osoitteessa Accrassa () toimiva George Padmoren Afrikan asioiden tutkimuskirjasto (). Vuonna 1961 toimintansa aloittanut tutkimuskirjasto vastaa esimerkiksi ghanalaisten julkaisujen ISBN-, ISSN- ja ISMN -numeroinnista, sekä kerää Africana-kokoelmaa eli Afrikan kirjallisuuteen, historiaan, kieliin ja filosofiaan sekä alueelta muualle muuttaneisiin tai siirrettyihin ihmisiin liittyvää aineistoa. Puheenvuoroja varsinaisen kansalliskirjaston perustamiseksi on esitetty ainakin vuosina 2003 ja 2017.


title: Ghanan kirjastovirasto

text: YK:n kehitysohjelma UNEPin mukaan 76,6 prosenttia yli 15-vuotiaista ghanalaisista oli lukutaitoisia (vuonna 2015).


title: Sonet (täsmennyssivu)

text: Sonet tai SONET voi tarkoittaa seuraavia:


title: Yasser Hanna Ayyash

text: Yasser Hanna Ayyash (s. 4. joulukuuta 1955) on jordanialainen melkiittinen katolinen arkkipiispa. Hänet vihittiin papiksi 12. heinäkuuta 1987 ja nimitettiin Petra e Filadelfia arkkipiispaksi 21. kesäkuuta 2007. Piispaksi vihkiminen seurasi 13. lokakuuta. Pääkonsekraattorina toimi Gregorius III Lahham, jota avustivat Georges El-Murr ja Joseph Absi.


title: Compagnie sucrière sénégalaise

text: Compagnie sucrière sénégalaise eli CSS on sokeria ja sen sivutuotteita valmistava yritys Senegalin Richard-Tollissa.


title: Compagnie sucrière sénégalaise

text: Sveitsiläisen Mimran-ryhmän omistama yritys on perustettu vuonna 1970. Se viljelee sokeriruokoa noin 12 000 hehtaarin keinokastelualueella Senegaljoen laaksossa. Richard-Tollissa sijaitseva sokeritehdas aloitti toimintansa vuonna 1975. Tehtaan modernisointi vuonna 1990 nosti sen kapasiteetin 90 000 sokeritonniin vuodessa. Vuonna 2008 käyttöön otetun tislaamon kapasiteetti on 60 000 litraa etanolia päivässä. Samana vuonna aloitetun uudistushankkeen tarkoitus oli nostaa sokerin tuotanto maan kulutusta vastaavalle 150 000 tonnin vuositasolle.


title: Compagnie sucrière sénégalaise

text: Yhtiön päätuote on kidesokeri, jonka pakkauskoot vaihtelevat viidestäkymmenestä kilosta viiteen grammaan. Tislattu etanoli viedään pääosin ulkomaille, jossa sitä käytetään alkoholijuomien, kosmetiikan ja lääkeaineiden valmistukseen sekä polttoaineena. Melassista valmistetaan rehua ja orgaaninen jäte käytetään lannoitteena.


title: Compagnie sucrière sénégalaise

text: Tehdas on energian suhteen omavarainen. Sen voimalaitos käyttää polttoaineenaan tuotannossa syntyvää kasvijätettä. Yhtiö tuottaa vettä ja energiaa myös lähiseudun asukkaille.


title: Compagnie sucrière sénégalaise

text: CSS on valtion jälkeen Senegalin suurin työnantaja. Sokeriruo’on korjuuaikaan marraskuusta kesäkuuhun se työllistää noin 6 000 henkilöä.


title: Grevensvængen löytö

text: Grevensvængen löytö () muodostui kuudesta pienestä valetuista pronssipatsaasta, jotka löytyivät 1700-luvulla Etelä-Sjællannista Næstvedin lähellä sijaitsevasta Grevensvængestä. Niistä on jäljellä enää yksi akrobaattinen nainen ja toinen polvistunut mies ja nämä kuuluvat Tanskan kansallismuseon pysyväisnäyttelyyn. Muut patsaat jäivät kadoksiin tai tuhoutuivat vuonna 1807, kun englantilaiset pommittivat laivoistaan Kööpenhaminaa. Patsaat, jotka ajoitetaan noin 800 eaa. eli Monteliuksen periodille V, tunnetaan myös Marcus Schnabelin laatimasta piirroksesta, joka on myös säilynyt. Patsaista on käytettävissä myös toinen ajoitus, joka on 1100–900 eaa.


title: Grevensvængen löytö

text: Esineiden löytöyhteys on jäännyt unohduksiin historian hämärään. Kuitenkin tiedetään, että ne ovat löytyneet maasta, joten kyseessä on todennäköisesti ollut aikanaan votiiviuhraus. Museon (silloin "Danmarks Oldtid") muinaiskalupäiväkirjaan on tehty asiasta puutteellisia merkintöjä vuonna 1779. Asia on varmaankin ollut norjalaisen papin Marcus Schnabelin 2. tammikuuta 1779 päivätty kirje, jossa hän kertoo, että vuosia aiemmin oli löytynyt kuusi pronssipatsasta. Hän kuvailee tehtyä löytöä ja liittää kirjeen mukaan myös piirroksen esineistä. Osa patsaista oli toki jo museolla, muutta ne kaikki tuhoutuivat vuoden 1807 pommituksissa. Vuonna 1823 museo saa haltuunsa vielä yhden kypäräpäisen miespatsaan. Se oli kiinnitettynä peltilevyn vasempaan puoliskoon, mutta Schnabelin piirroksen mukaan toinen samanlainen peilikuvaan muotoiltu hahmo tuli asettaa levyn oikeaan puoliksoon. Vuonna 1839 sai museo huutokaupassa haltuunsa naisakrobaattia esittävän pienoispatsaan. Tälläkin oli kiinnitystä varten peltipalanen jalassaan. Muita hahmoja ei ole enää tullut tämän jälkeen esille. Vuonna 2006 ilmoitettiin museolle vielä löytöpaikka, joka suullisen traditioon perustuen sijaitsee 130 metriä maatalon takana olevassa entisessä turpeennostopaikassa. Kohdetta ei kuitenkaan ole pystytty enää vahvistamaan oikeaksi.


title: Grevensvængen löytö

text: Kolme patsaista esittävät naruhameisia naisia, jotka tekevät akrobaattisia liikkeitä. He taivuttavat vartaloaan taaksepäin kaarelle ja todennäköisesti kiepsahtavat käsiellä varassa takaisin jaloilleen. Nauruhameen lisäksi heillä on kaularengas ja jonkinlainen päähine yllään. Kaksi patsaista esittävät polvistuneita kypäräpäisiä miehiä. He istuvat jalkojensa päällä ja ojentavat toisella kädellään pitkävartista rituaalikirvestä eteensä ja pitävät toista kättään vatsaansa vasten. Heidän kypäränsä muistuttavat esimerkiksi Veksøstä löytyneitä kypäriä, joita löytyi myös kaksi. Kaulassaan heillä on kaularengas ja myös vatsan yli kulkee rengas, mikä on tulkittu vyöksi. Viimeinen patsas on seisova nainen, joka ojentaa kätensä suoraan sivulle ja hän pitää toista kättään vatsaansa vasten. Hänellä on yllään päähine, kaularengas, rintasolki (?), vyö ja pitkä hame. Hänet oli kiinnitetty pronssilevylle, jonka toisessa päässä oli paikka yhdelle patsaalle. Sitä ei kuitenkaan ole löydetty.


title: Grevensvængen löytö

text: Patsaissa olevien peltiliuskojen takia ajatellaan, että ne kaikki olisivat olleet kiinnitettyjä johonkin alustaan. Se on ilmeisesti ollut puuta, koska siitä ei ole mainitoja missään. Lähinnä kalliopiirroksiin viitaten ovat tutkijat ajatelleet alustana olleen laivan. Tällaisia kalliokuvia tunnetaan, missä laivalla toimitetaan uskonnollista riittiä. Niissä esiintyy kirveitä kohottavia tai lureja soittavia miehiä sekä kuperkeikkoja heitteleviä naisia. Juuri näiden patsaiden ja eräiden kalliopiirrosten takia ajatellaan, että myös ne tammiarkkuhautauksien naruhameiset naiset olisivat osallistuneet itsekin uskonnollisiin riitteihin.


title: Villa Solin

text: Villa Solin sijaitsee Turussa Katariinanlaaksossa entisen Ispoisten kartanon mailla. Vuonna 1926 palsta lohkottiin varatuomari Matti Solinille ja hänen puolisolleen, jotka ostivat sen kesähuvilakäyttöön. "Villa Solin" on arkkitehti Erik Bryggmanin suunnittelema.


title: Villa Solin

text: Bryggmanin piirustukset lähtivät ensin käyntiin klassistisina, mutta suunnitelmia yksinkertaistettiin pian ja rakennus sai funktionalistisia piirteitä. Pääpiirustukset hän laati vuoden 1927 kuluessa ja rakennus valmistui 1929. Villa Solin myytiin nopeasti valmistumisensa jälkeen ja uudelleen vuonna 1936. Turun kaupunki osti huvilan 1963 ja vuokrasi sitä yhdistyksille kesänviettopaikaksi. Huvila korjattiin Turun kaupungin edustustilaksi 1990-1991 ja sen yhteyteen suunniteltiin Kimmo Salmelan ja Pia Helinin toimesta rantasauna.


title: Villa Solin

text: Päärakennus on kaksikerroksinen. Pihan puolella on funktionalismia edustava tasakattoinen veranta, jonka kattoa voi käyttää oleskelutilana. Edustustilat ovat alakerrassa: olohuone, ruokasali, keittiö ja kolme huonetta. Yläkerrassa on kaarevakattoinen halli, jossa on Elsa Arokallion Turun kaakelitehtaan vuoden 1929 mallistoon suunnittelema takka.


title: Villa Solin

text: Huvilan suunnittelussa rakennusmestarina toimi V.A. Lahti.


title: Yrjö Kallisen puisto

text: Yrjö Kallisen puisto on pieni puisto Karjasillan kaupunginosassa Oulussa. Puisto sijaitsee Leevi Madetojan kadun ja Suvantokadun risteyksessä. Puisto on nimetty oululaisen poliitikon Yrjö Kallisen mukaan.


title: Yrjö Kallisen puisto

text: Karjasillan ensimmäisessä asemakaavassa puiston alueelle oli kaavoitettu yleinen rakennus ja asuinkerrostaloja. Kaava ei kuitenkaan toteutunut, vaan alueelle sijoitettiin pienteollisuus- ja varastotontteja. Puistoksi rakentaminen aloitettiin Pohjankartanon koulun valmistuttua 1967. Puisto oli aluksi osa Kollaanpuistoa, mutta puiston pohjoisosa erotettiin Yrjö Kallisen puistoksi asemakaavamuutoksella vuonna 1977.


title: Yrjö Kallisen puisto

text: Puiston keskiosan aukiolla sijaitsee kuvanveistäjä Tauno Seppäsen vuonna 1971 paljastettu pronssiveistos "Kevätmyrskyä".


title: Sedna (mytologia)

text: Sedna on inuiittien mytologiassa meren ja mereneläinten jumalatar. Grönlannin itäosissa häntä kutsutaan nimellä "Immap ukua", meren äiti, kun taas napaseutujen eskimot kutsuvat häntä nimellä "Nerrivik", syömäpaikka.


title: Sedna (mytologia)

text: Sednan katsotaan kansoittaneen meren, ja hänen isänsä Anguta on puolestaan maan, meren ja taivaiden luoja. Sedna on yksisilmäinen jättiläinen ja niin hirvittävän näköinen, että vain angekok eli poppamies pystyy katsomaan häneen. Monissa tarinoissa kerrotaan Sednan hurjasta luonnosta, hänen luomistaan eläimistä ja hänen hallitsemastaan kuolleiden valtakunnasta Adlivunista.


title: Sedna (mytologia)

text: Grönlannin eskimoiden mukaan kuolleiden maata vartioi suunnattoman suuri koira, ja sinne pääsee vain kapeaa siltaa pitkin. Silloin tällöin repaleisiin rääsyihin pukeutuneet kuolleiden sielut palaavat kotikyliinsä ja herättävät siellä kauhua elävien keskuudessa. Adlivunin vastakohta on taivaassa sijaitseva Qudlivun, onnellisten maa. Se on niiden koti, jotka ovat eläessään olleet anteliaita tai joiden elämä maan päällä oli onnetonta.


title: Forssan luontomuseo

text: Forssan luontomuseo, myös Forssan luonnonhistoriallinen museo, on Lounais-Hämeen luonnonsuojeluyhdistys ry:n omistama ja ylläpitämä paikallismuseo Forssassa. Museo sijaitsee historiallisella Kehräämöalueella keskustan kupeessa.


title: Forssan luontomuseo

text: Forssan luontomuseon tarina alkoi yhtä aikaa Lounais-Hämeen luonnonsuojeluyhdistyksen tarinan kanssa vuonna 1951. Perustamisensa aikoihin yhdistys alkoi tehdä laajamittaista tutkimustyötä koko Lounais-Hämeen alueella perustajansa professori Torild Branderin johdolla. Näistä tutkimuksista syntyi suuret määrät luonnontieteellisiä näytteitä ja muita aineistoja, jotka säilöttiin yhdistyksen toimistoon. Alusta lähtien aineistoja pääsi toimistoon pyynnöstä katsomaan ja tutkimaan, mutta kesti vuoteen 1968, että museo avattiin Virastotalossa yleisölle virallisesti.


title: Forssan luontomuseo

text: Forssan kaupunki on tarjonnut museolle sen perustamisesta lähtien toimitilat ja vuosittaista toiminta-avustusta. Vuosien varrella museo joutui muuttamaan tiloista toiseen. Vuonna 1973 museo siirtyi Virastotalosta Palolaitoksen toisen kerroksen saliin. Siellä museo piti majaansa vuoteen 1987, jolloin Forssan kaupunki osti ja remontoi Kehräämöalueen. Museo siirtyi entiseen karhekehräämön taloon ja avasi ovensa siellä 1988.


title: Forssan luontomuseo

text: Vuonna 2017 yhdistys sai varoja Euroopan maaseudun kehittämisen maatalousrahastosta perusnäyttelynsä uusimiseen. Kevään 2017 aikana museosali koki suuria muutoksia, kun näyttelytilaan rakennettiin Hämeen helmiä -lajistonäyttely sekä Suojassa-luonnonsuojelunäyttely.


title: Otava (yhteysalus)

text: M/S Otava on yhteysalus, joka liikennöi itäisellä Suomenlahdella Kotkan Kuusisen satamasta Kuutsaloon, Haapasaareen, Kaunissaareen ja Kirkonmaalle. Aluksen omistaa Suomen Lauttaliikenne Oy, jolla on kymmenen vuoden palvelusopimus saaristoliikenteen hoidosta vastaavan Varsinais-Suomen ELY-keskuksen kanssa Otavan käytöstä Kotkan–Pyhtään reittialueella 1.1.2014–31.12.2023. Suomen lauttaliikenne on Suomen valtion kokonaan omistama lautta- ja yhteysalusliikennettä suorittava osakeyhtiö.


title: Otava (yhteysalus)

text: Otavan on rakentanut Uudenkaupungin Työvene Oy:n telakka, ja se valmistui vuonna 2014. Aluksen pituus on 34,9 m, leveys 9,0 m ja syväys yhteysalusliikenteessä 2,4 m. Se voi kuljettaa yhteensä 132 matkustajaa ja miehistön jäsentä sekä kuorma-auton tai 8 henkilöautoa. Aluksen diesel-sähköinen propulsio koostuu kolmesta Scania V8 dieselgeneraattorista, joista jokainen tuottaa 425kW:n tehon sekä kahdesta potkurimoottorista, joista kumpikin tuottaa 560kW:n tehon. Maksiminopeudeksi on ilmoitettu 12 solmua mutta 4 metrin aallokossa enää 5 solmua. Otava on suunniteltu monitoimialukseksi, jota voidaan käyttää myös öljyntorjuntatehtävissä ja joka toimii talvisissa olosuhteissa vaikeuksitta vielä 30 cm:n paksuisessa jäässä. Aluksella on AIS-signaalia lähettävä laite jatkuvasti toiminnassa.


title: Otava (yhteysalus)

text: Aluksen miehistöön kuuluu neljä henkilöä, aluksen päällikkö, perämies, konepäällikkö ja konemestari, joista kaksi kerrallaan on paikallaan töissä. Kulloinkin vuorossa oleva päällikkö tai perämies vastaa aluksen ohjailusta ja satamaan ajosta pääosin komentosillalta käsin, ja konepäällikkö tai konemestari puolestaan vastaa koneiden valvonnasta ja käytöstä. Konehuoneen työntekijä huolehtii myös kansitöistä, joita ovat muun muassa aluksen kiinnittäminen laituriin ja keularampin käyttö. Öljyntorjuntatehtäviin lähdettäessä alukselle kutsutaan sen koko nelihenkinen miehistö sekä pelastuslaitoksen henkilökuntaa, jonka tehtävänä on käsitellä öljyntorjuntakalustoa. Alukseen kiinnitetään tällöin Kotkan Kuusisen satamassa laiturille varastoituna olevat öljynkeräyspuomit.


title: Otava (yhteysalus)

text: Aluksen vesillelasku oli 28.4.2014, ja kasteessa sen kummiksi vahvistettiin johtaja Tuula Lybeck opetus- ja kulttuuriministeriöstä.


title: USS Cairo

text: USS Cairo oli Yhdysvaltain laivaston vuonna 1861 vesillelaskettu City-luokan tykkivene.


title: USS Cairo

text: Armeijan tilaaman aluksen valmisti 1861 James Eads and Company Mound Citystä Illinoisista. Armeija otti aluksen palvelukseen 25. tammikuuta 1862 päällikkönään laivaston luutnantti James M. Prichett.


title: USS Cairo

text: Alus kuului armeijan Mississippillä ja Ohion joilla sekä niiden sivujoilla toimineeseen läntiseen tykkivenelaivastoon, jonka komentajana oli A. H. Moore. Tykkiveneet siirrettiin laivastolle 1. lokakuuta 1862. Alus osallistui Tennesseessä 17. helmikuuta Clarksvillen ja 25. helmikuuta Nashvillen valtaukseen. Alus matkasi alas jokea 21. huhtikuuta suojaten mörssäriveneitä, jotka osallistuivat pitkään Fort Pillowin piiritykseen. Alus osallistui 11. toukokuuta Plum Point Bendissä taisteluun konfederaation tykkiveneitä vastaan, jonka seurauksena linnakkeen saarto täydentyi johtaen lopulta linnakkeen puolustajien vetäytymiseen 4. kesäkuuta.


title: USS Cairo

text: Kaksi päivää linnakkeen kukistumisen jälkeen alus liittyi seitsemän aluksen ja hinaajan osastoon, joka kohtasi kahdeksan konfederaation tykkivenettä Memphisin edustalla. Taistelun seurauksena viisi konfederaation tykkivenettä upposi tai ajettiin uppomisen estämiseksi matalikolle, kaksi vaurioitui pahoin ja ainoastaan yksi kykeni pakenemaan paikalta. Taistelun jälkeen kaupunki siirtyi pohjoisvaltioiden hallintaan.


title: USS Cairo

text: Alus palasi partioimaan Mississippille, kunnes se liittyi 21. marraskuuta Yazoon retkeen. Raivatessaan miinoja 12. joulukuuta valmisteltaessa hyökkäystä Haines Bluffiin Mississippissä alus osui miinaan, minkä seurauksena se upposi.


title: Villa Ekman

text: Villa Ekman on arkkitehti Erik Bryggmanin suunnittelema huvila Turussa Hirvensalossa. "Villa Ekman" valmistui juhannukseksi 1933. Laituri, uimahuone, autovaja ja sauna lisättiin 1934.


title: Villa Ekman

text: Rakennuksen suunnittelussa on huomioitu sekä näköala laivareitille pohjoisessa että yhteys puutarhaan ja eteläaurinko. Huvila koostuu kolmesta osasta: läntisestä keittiöstä, keskellä sijaitsevasta oleskelutilasta ja itäisestä makuuhuonesiivestä. Makuuhuonesiivestä johtaa pari porrasta alas suureen olohuoneeseen, joka on siis hieman makuuhuoneistoa alemmalla tasolla. Sisätiloissa alkuperäisväreinä käytetiin punaruskeaa, mustaa, oliivinvihreää ja harmaansinistä. Julkisivuremontin yhteydessä 2000-luvulla sisätilat muutettiin valkoisiksi. Huvilan ulkopinta on rapattu valkoiseksi.


title: Verta, hikeä ja filminauhaa

text: Verta, hikeä ja filminauhaa ("American Movie: The Making of Northwestern") on Chris Smithin ohjaama yhdysvaltalainen pitkä dokumenttielokuva vuodelta 1999. Tragikoominen, kulttisuosiota saanut tarina kertoo päihdeongelmaisesta nuoresta elokuvaharrastajasta Mark Borchardtista, joka yrittää epätoivoisesti kuvata pitkään suunnittelemaansa omaelämäkerrallista ”Northwestern”-elokuvaa, mutta päättääkin sitä rahoittaakseen kuvata ensin käsikirjoittamansa lyhyen kauhuelokuvan "Coven" (1997), senkin nollabudjetilla yhdessä ystäviensä ja sukulaistensa kanssa Wisconsinin pikkukaupungissa.


title: Verta, hikeä ja filminauhaa

text: Elokuva palkittiin Sundance-festivaaleilla vuonna 1999. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Euroopan maaseuturahasto

text: Euroopan maaseuturahasto eli Euroopan maaseudun kehittämisen maatalousrahasto myöntää varoja maaseudun kehittämiseen. Varat kulkevat Manner-Suomen maaseudun kehittämisohjelman ja Ahvenanmaan maaseudun kehittämisohjelman kautta. Tukea voi saada maaseudulla toimivien yritysten kehittämiseen ja esimerkiksi ympäristön tilaan, palveluihin ja viihtyisyyteen liittyviin kehittämishankkeisiin. Opastajina rahoituksen haussa toimivat ely-keskukset ja paikalliset Leader-ryhmät.


title: Jacob Jensen Jersin

text: Jacob Jensen Jersin (1633 Ribe, Tanska – 21. heinäkuuta 1694 Skien, Norja) oli tanskalaissyntyinen teologi ja pappi, joka toimi ensimmäisenä Norjan Christianssandin hiippakunnan piispana vuosina 1682–1694.


title: Jacob Jensen Jersin

text: Jacob Jensen Jersin syntyi 1633 Tanskan Ribessä ja hänet kastettiin 5. heinäkuuta samana vuonna. Hänen vanhempansa olivat Riben hiippakunnan piispa Jens Dinesen Jersin ja tämän kolmas vaimo. Jacob Jensen Jersin avioitui 5. lokakuuta 1664 Adelheid Borchardsenin kanssa. tämän isä oli Hans Borchardsen, Riben hiippakunnan piispa. Vaimo eli kauemmin kuin miehensä.


title: Jacob Jensen Jersin

text: Jersin valmistui koulusta Sorøssä vuonna 1652. Vuonna 1663 hän suoritti maisterin tutkinnon. 1664 hänet palkattiin pastoriksi Kalundborgiin. 25. lokakuuta 1680 hänet nimitettiin yllättäen Stavangerin hiippakunnan piispaksi. Kyseisen hiippakunnan keskuspaikka oli Norjan Stavanger. 6. toukokuuta 1682, vuosi Jersenin saapumisen jälkeen, annettiin määräys uuden, Christianssandin hiippakunnan perustamisesta ja piispanistuimen siirtämisestä Stavangerista Kristiansandiin. Tämä herätti laajaa vastustusta Stavangerissa, mutta Stavangerin palo vuonna 1684 ratkaisi asian, ja vuonna 1685 piispa oli siirtynyt uuteen toimipaikkaansa ja Kristiansandin tuomiokirkko oli hiippakunnan pääkirkko. Jersin kuoli 21. heinäkuuta 1694 ollessaan vierailulla Skienin seurakunnassa.


title: Rapujuhla

text: Rapujuhla on perinteinen kesällä Pohjoismaissa vietettävä syömisen ja juomisen tapahtuma. Perinne sai alkunsa Ruotsissa, jossa rapujuhla on nimeltään "". Perinne on levinnyt myös suomenruotsalaisen väestön kautta Suomeen. Samanlainen perinne on Baltian maissa, erityisesti Liettuassa ja Latviassa.


title: Rapujuhla

text: Rapujuhlat yleensä pidetään elokuun aikana siksi, että ravustusaika oli Ruotsissa valtaosan 1900-lukua oikeudellisesti rajoitettu loppukesään. Nykyisin elokuun alussa järjestettävällä "kräftpremiärillä" ei ole laillista merkitystä. Ruokailu tapahtuu perinteisesti ulkona, mutta käytännössä juhlat siirtyvät usein sisätiloihin huonon sään ja hyttysten takia. Tavanomaiset asusteet ovat koomiset paperihatut, paperiset pöytäliinat, paperilyhdyt (usein kuvaavat Kuu-ukkoa), ja ruokalaput. Riehakas ilmapiiri vallitsee keskellä meluisaa syömistä ja perinteisiä juomalauluja, "snapsvisor". Alkoholijuomia nautitaan usein runsaasti, varsinkin verrattuna syödyn ruuan määrään. Mehujen imemistä ravuista pois ennen kuorien poistoa pidetään tavanomaisena.


title: Rapujuhla

text: Tarjolla on akvaviitteja ja muita erilaisia snapseja sekä olutta. Ravut keitetään suolavedessä ja maustetaan tuoreella tillillä, mieluiten kruunutillillä, joka on korjattu sen jälkeen, kun kasvi on kukkinut. Sitten ravut tarjoillaan kylmänä ja syödään sormin. Leipää, sienipiirakoita, hapansilakkaa, vahvaa Västerbotten-juustoa, salaatteja ja muita ruokia tarjoillaan buffet-tyyliin.


title: Rapujuhla

text: Herrera de Pisuerga kaupungissa (Palencian maakunnassa) on pidetty yli 40 vuotta "Festival Nacional del Cangrejo de río" (Kansallinen rapufestivaali). Sillä seudulla rapu on ollut aina osa perinteistä gastronomiaa. Vuodesta 2011 alkaen kaupunki on sisällyttänyt juhliinsa "ruotsalaisen illallisen", jossa asukkaat ruotsalaisen perinteen mukaan aterioivat illalla kaduilla paperilyhtyineen ja kynttilöineen aitoon kräftskivan tyyliin. Ensimmäistä ruotsalaista illallista varten festivaalilla oli kunniavieraana Ruotsin suurlähetystön lähetystösihteeri Eva Boix.


title: Mackinaw City

text: Mackinaw City on kaupunki Michiganin osavaltiossa, Yhdysvalloissa. Sen väkiluku oli vuoden väestönlaskennassa 806. Mackinaw City kuuluu pääosin Emmetin piirikuntaan, mutta pieni osa siitä kuuluu myös Cheboygan piirikuntaan.


title: Rotenoni

text: Rotenoni (CHO) on isoflavonoideihin kuuluva orgaaninen yhdiste. Yhdistettä käytetään hyönteismyrkkynä ja piskisidinä eli kaloja hävittävänä yhdisteenä.


title: Rotenoni

text: Rotenoni on huoneenlämpötilassa väritöntä kiteistä ainetta, joka voi hapettua ja muuttua väriltään kellertäväksi tai punaiseksi. Yhdiste on veteen liukenematonta ja liukenee useaan orgaaniseen liuottimeen esimerkiksi etanoliin, dietyylieetteriin, asetoniin, bentseeniin ja kloroformiin. Liuokset hapettuvat helposti. Rotenoni on optisesti aktiivinen yhdiste ja sen ominaiskiertokyky bentseeniliuoksessa on -228.


title: Rotenoni

text: Rotenonia esiintyy luonnossa useiden kasvien juurissa ja siemenissä. Sitä sisältävät muun muassa hernekasveihin kuuluvien sukujen "Tephrosia", "Derris", lonkopuut ("Lonchocarpus"), "Milletia" ja "Mundulea" lajit. Rotenoni on myrkyllistä monille hyönteisille ja vesieläimille. Rotenoni sitoutuu NADH-dehydrogenaasientsyymiin eli kompleksi I:n ja siten estää osana soluhengitystä olevan elektroninsiirtoketjun. Rotenoni on myös myrkyllistä ihmisille ja voi aiheuttaa vaurioita munuaisissa ja maksassa. Se ärsyttää ihoa, silmiä ja hengitysteitä ja altistuminen yhdisteelle voi aiheuttaa kouristuksia ja huonovointisuutta.


title: Rotenoni

text: Rotenoni eristetään kasvien juurista. Merkittävimmät aineen lähteet ovat derrisjuuri ("Derris elliptica"), "Derris malaccensis", "Lonchocarpus utilis" ja "Lonchocarpus urucu". Yhdistettä käytetään hyönteismyrkkynä muun muassa viiniköynnös-, kasvis- ja koristekasviviljelmillä. Euroopan unionin alueella aineen käyttö kasvinsuojelussa on ollut kiellettyä vuodesta 2008 alkaen. Sitä voidaan käyttää myös eläinten ulkoloisten häätöön sekä kalanviljelyssä ja vähäarvoisten roskakalojen sekä epätoivottujen vieraskalalajien hävittämiseen.


title: Svenskt Tenn

text: Svenskt Tenn on ruotsalainen sisustusalan yritys, joka on perustettu vuonna 1924. Se tunnetaan erityisesti itävaltalaissyntyisen arkkitehdin Josef Frankin 1930-luvulta alkaen suunnittelemista värikkäistä tekstiilikuoseista ja huonekaluista. Tukholman Strandvägenillä toimivan Svenskt Tennin omistaa Kjell ja Märta Beijer -säätiö, ja kaikki yrityksen tuottamat voitot lahjoitetaan kestävän kehityksen, genetiikan, biolääketieteen ja lääkealan tutkimukseen.


title: Svenskt Tenn

text: Svenskt Tennin perusti kuvataideopettaja Estrid Ericson vuonna 1924, ja yritys sai nimensä sen ensimmäisistä tuotteista, tinaesineistä. Pian yritys laajensi valikoimaansa muihinkin sisustustuotteisiin ja muutti Tukholman Strandvägenille, jossa se on toiminut nykyisissä tiloissaan 1930-luvun alusta asti.


title: Svenskt Tenn

text: Ericson palkkasi samoihin aikoihin funkkisarkkitehdit Uno Åhrénin ja Björn Trägårdhin suunnittelemaan mallistoja, ja tilasi suunnitelmia myös itävaltalaiselta arkkitehti Josef Frankilta. Yhteistyö Frankin kanssa tiivistyi niin, että lopulta Josef Frank muutti Ruotsiin ja teki Svenskt Tennille kaikkiaan pari tuhatta kalusteluonnosta ja noin 160 värikästä tekstiilikuosia, joista yritys nykyisinkin parhaiten tunnetaan.


title: Svenskt Tenn

text: Vuodesta 1928 Svenskt Tenn on ollut yksi Ruotsin kuningasperheen hovihankkijoista.


title: Svenskt Tenn

text: Kesällä 2018 Svenskt Tenn on laajasti esillä Helsingissä Didrichsenin taidemuseon ja Hanasaaren kulttuurikeskuksen näyttelyissä sekä Stockmannin popup-myymälässä.


title: YouTube Music

text: YouTube Music on Googlen kehittämä musiikin suoratoistoon keskittyvä mobiiliohjelmisto, joka julkaistiin vuonna 2015. Se on saatavilla Android- ja iOS-laitteille. Sovelluksen musiikki on peräisin YouTuben palvelusta ja siitä on saatavilla ilmainen, sekä lisäominaisuuksilla varusteltu kuukausimaksullinen versio.


title: YouTube Music

text: Kesällä 2018 YouTube Music erotettiin omaksi palvelukseen ja se sai oman verkkosivuston.


title: YouTube Music

text: Palvelu toimii Yhdysvalloissa, Australiassa, Uudessa-Seelannissa, Meksikossa, Etelä-Koreassa, Itävallassa, Kanadassa, Suomessa, Ranskassa, Saksassa, Irlannissa, Italiassa, Norjassa, Venäjällä, Espanjassa, Ruotsissa ja Yhdistyneissä Kuningaskunnissa.


title: YouTube Music

text: Se sisältää YouTuben sisältöä, virallisia albumeita, singlejä, live-esiintymisiä ja musiikkivideoita.


title: USS Marietta (1864)

text: USS Marietta oli Yhdysvaltain laivaston vuonna 1862 vesillelaskettu Marietta-luokan monitori.


title: USS Marietta (1864)

text: Alus tilattiin Tomlinson and Hartupeelta Pittsburghista Pennsylvaniasta, missä köli laskettiin kesällä 1862. Alus laskettiin vesille joulukuun alussa tykkiveneenä ja se valmistui 16. joulukuuta 1864. Laivasto vastaanotti aluksen 25. huhtikuuta 1866.


title: USS Marietta (1864)

text: Alusta ei koskaan otettu palvelukseen. Pian vastaanoton jälkeen alus ankkuroitiin Mound Cityyn Illinoisiin. Se nimettiin 15. kesäkuuta 1869 uudelleen "Circeksi" ja 10. elokuuta nimi palautettiin "Mariettaksi". Alus oli Mound Cityssä, kunnes se myytiin 12. huhtikuuta 1873 David Campbellille.


title: Juhani Kellosalo

text: Juhani Kellosalo (s. 1951 Toholampi) on suomalainen lääkäri, runoilija, kirjailija ja muusikko. Hän on asunut pitkään Oulussa, nykyisin asuu Ilmajoella. Hän on suorittanut Oulun yliopistossa lääketieteen ja kirurgian tohtorin tutkinnon 1990 aiheesta "Contribution of various biliary tract procedures to duodenogastric reflux, gastric mucosal changes and symptoms" ja toiminut vatsaelinkirurgina eri sairaaloissa vuoteen 2004. Tämän jälkeen hän on ollut Lääketieteen termit -sanakirjan toimittajana ja myöhemmin päätoimittajana 2005–2014.


title: Juhani Kellosalo

text: Kellosalo sai esikoisteoksestaan J. H. Erkon palkintoon liittyvän erikoismaininnan, ja runokokoelma "Kelluvien kivien siltaa" oli vuonna 2001 Yleisradion Tanssiva karhu -runopalkintoehdokkaana.


title: USS Sandusky (1865)

text: USS Sandusky oli Yhdysvaltain laivaston vuonna 1865 vesillelaskettu Marietta-luokan monitori.


title: USS Sandusky (1865)

text: Alus tilattiin Joseph Tomlinson, Andrew Hartupee ja Samuel Morrow'lta Pittsburghista Pennsylvaniasta. Alus laskettiin vesille tammikuun puolivälissä vuonna 1865 ja se valmistui 26. joulukuuta. Laivasto vastaanotti aluksen 25. huhtikuuta 1866.


title: USS Sandusky (1865)

text: Alusta ei koskaan otettu palvelukseen. Se nimettiin 15. kesäkuuta 1869 uudelleen "Minervaksi" ja 10. elokuuta nimi palautettiin "Sanduskyksi". Alus myytiin 17. huhtikuuta 1873 Mound Cityssä Illinoisissa David Campbellille.


title: Neosho-luokka

text: Neosho-luokka oli Yhdysvaltain laivaston kahden aluksen muodostama ironclad jokimonitoriluokka, joiden kölit laskettiin alkuvuodesta 1863.


title: Riben hiippakunta

text: Riben hiippakunta () on yksi Tanskan kansankirkon hiippakunnista. Hiippakunnan pääkirkko on Riben tuomiokirkko Ribessä.


title: Riben hiippakunta

text: Ansgar perusti vuonna 860 seurakunnan Ribeen. Riben hiippakunta syntyi katolisena hiippakuntana vuonna 948. 1530-luvulla hiippakunta muuttui reformaation myötä luterilaiseksi.


title: USS Casco (1864)

text: USS Casco oli Yhdysvaltain laivaston vuonna 1864 vesillelaskettu Casco-luokan monitori.


title: USS Casco (1864)

text: Alus laskettiin vesille toukokuussa 1864 Atlantic Worksillä Bostonissa Massachusettsissa. Lähes valmis alus todettiin merikelvottomaksi, jolloin tilattiin 25. kesäkuuta muutostyöt torpedoalukseksi ilman tornia ja raskasta tykkiä. Alus otettiin palvelukseen 4. joulukuuta virkaa tekevänä päällikkönään C. A. Crooker.


title: USS Casco (1864)

text: Muutostöiden päätyttyä alus hinattiin Hampton Roadsiin maaliskuussa 1865. Alus avusti Jamesjoen miinanraivauksessa, mikä mahdollisti laivaston pääsyn Richmondiin. Huhtikuun puolivälissä alus siirrettiin Potomacin laivueeseen, jonka mukana alus oli toukokuun loppuun. Alus poistettiin palveluksesta 10. kesäkuuta 1865 Washingtonin laivastontelakalla, missä se romutettiin huhtikuussa 1875. Telakalla ollut alus nimettiin 15. kesäkuuta 1869 uudelleen "Heroksi".


title: HP (yritys)

text: HP Inc. on yhdysvaltalainen suuryritys, joka kehittää ja valmistaa PC-tietokoneita, tulostimia ja niihin liittyviä tarvikkeita sekä 3D-tulostimia.


title: HP (yritys)

text: HP perustettiin 1. marraskuuta 2015 Hewlett-Packardin jakautuessa kahdeksi yhtiöksi.


title: Hewlett Packard Enterprise

text: Hewlett Packard Enterprise Company on kansainvälinen tietotekniikkayritys, jonka kotipaikka on Palo Alto, Kalifornia, Yhdysvallat. Hewlett-Packardin jakautumisen jälkeen yrityksille suunnatut palvelimet, tallennusjärjestelmät, verkkolaitteet sekä ohjelmistot ja palvelut ovat kuuluneet Hewlett Packard Enterpriselle.


title: Hewlett Packard Enterprise

text: Hewlett Packard Enterprise perustettiin 1. marraskuuta 2015 Hewlett-Packardin jakautuessa kahdeksi yhtiöksi.


title: Wapice

text: Wapice Oy on vuonna 1999 perustettu suomalainen teknologiayritys, joka on erikoistunut teollisuuden digitalisaatio- ja IoT-ratkaisuihin. Yritys työllistää yli 340 ohjelmisto- ja elektroniikka-asiantuntijaa.


title: Forssan sairaala

text: Forssan sairaala on sairaala Kanta-Hämeessä Forssan kaupungissa. Sairaala sijaitsee Korkeavahan kaupunginosassa.


title: Forssan sairaala

text: Nykyään Forssan sairaalassa toimii dialyysiyksikkö, endoskopiayksikkö, kirurgian osasto, kuntoutusosasto, lääkehoitoyksikkö, polikliinisen kirurgian yksikkö, sisätautien osastotoja sekä valvontayksikkö.


title: Nils Lundkvist

text: Nils Lundkvist (s. 27. heinäkuuta 2000 Piitime, Ruotsi) on ruotsalainen jääkiekkopuolustaja, joka edustaa SHL-joukkue Luleå HF:ää. New York Rangers varasi hänet ensimmäisellä kierroksella 28. pelaajana . "Draftin Europe" -sivuston mukaan Lundkvist on hyvin liikkuva kiekollinen puolustaja, joka tekee nopeita ratkaisuja ja menee ennakkoluulottomasti tilanteisiin.


title: Nils Lundkvist

text: Lundkvist on Piteå IF:n kasvatti. Hän siirtyi juniorina sittemmin Luleå HF:ään, jonka U16-junioreiden kapteenina Lundkvist toimi kaudella 2015–2016. Kaudella 2016–2017 hän toimi seuran J18-junioreiden kapteenina. Lundkvist oli Luulajan tehokkain puolustaja sekä J18 Elitissä tehoilla 4+15=19 että J18 Allsvenskanissa tehoilla 5+3=8. Hän voitti jälkimmäisessä sarjassa myös joukkueen sisäisen tehotilaston lukemalla +7.


title: Nils Lundkvist

text: Kaudella 2017–2018 Lundkvist oli tehoilla 3+11=14 Luulajan J20-junioreiden tehokkain puolustaja Anton Anderssonin kanssa. Hänet valittiin kauden päätteeksi koko J20 SuperElitin parhaaksi puolustajaksi. Lundkvist debytoi kauden aikana myös Luulajan SHL-joukkueessa, jossa hän pelasi 28 runkosarja- ja kaksi playoff-ottelua tehopistein 2+3=5. Lundkvist teki SHL-debyyttinsä vain 17-vuotiaana 26. lokakuuta 2017 Malmö Redhawksia vastaan. Hän sai ottelussa jääaikaa 11.15 minuuttia. Ensimmäisen SHL-maalinsa Lundkvist teki 30. joulukuuta 2017 vieraissa Skellefteå AIK:ta vastaan. Tammikuussa 2018 hän teki Luulajan kanssa kevääseen 2020 asti ulottuvan SHL-sopimuksen.


title: Nils Lundkvist

text: New York Rangers varasi Lundkvistin ensimmäisellä kierroksella 28. pelaajana .


title: Nils Lundkvist

text: Lundkvist pelasi alle 20-vuotiaiden MM-kilpailuissa vuonna 2019 ja alle 18-vuotiaiden MM-kilpailuissa vuonna 2018, jolloin hän voitti pronssia. Yhteensä Lundkvist on pelannut 13 nuorten ja 16 poikien maaottelua.


title: Nils Lundkvist

text: Lundkvistin eno on entinen Ruotsin maajoukkuepuolustaja Jan Sandström, joka on myös kaikkien aikojen eniten runkosarjaotteluita (952) Ruotsin pääsarjatasolla pelannut pelaaja. He pelasivat samaan aikaan Luleå HF:n SHL-joukkueessa Lundkvistin debyyttikaudella 2017–2018, joka jäi myös Sandströmin uran viimeiseksi.


title: Bandama

text: Bandama on Atlantin valtamereen laskeva joki Norsunluurannikolla. Sen pituus on 1 050 kilometriä ja valuma-alueen laajuus 97 000 neliökilometriä.


title: Bandama

text: Joen muodostavat Valkoinen ja Punainen Bandama eli Marahoué, jotka saavat molemmat alkunsa Boundialin seudulta. Valkoinen Bandama virtaa ensin itään ja kääntyy sitten Ferkessédougoun luona etelään. Sen sivujokia ovat oikeanpuoleiset Solomougou ja Bou ja vasemmanpuoleiset Badénou ja Lokopho. Vuonna 1972 valmistunut Kossoun pato muodostaa 1 700 neliökilometrin laajuisen tekojärven, joka on Norsunluurannikon suurin järvi. Padon vesivoimalaitoksen kapasitetti on 176 megawattia.


title: Bandama

text: Kossoun alapuolella Valkoiseen Bandamaan yhtyy oikealta puolelta 550 kilometriä pitkä Punainen Bandama eli Marahoué, jonka valuma-alueen laajuus on 24 300 neliökilometriä. Joki kääntyy kaakkoon ja siihen yhdistyy vasemmalta puolelta N’zi, jonka pituus on 725 kilometriä ja valuma-alue 35 500 neliökilometriä.


title: Bandama

text: Kossoun ja N’zin välillä on vuonna 1979 valmistunut Taabon pato, joka muodostaa 69 neliökilometrin laajuisen tekojärven. Padon vesivoimalaitoksen kapasiteetti on 210 megawattia.


title: Bandama

text: Bandama laskee mereen Grand-Lahoun luona Tagban laguunin hiekkasärkässä olevan aukon kautta. Se on liikennöintikelpoinen alajuoksullaan muutaman kymmenen kilometrin matkalla.


title: Forssan jäähalli

text: Forssan jäähalli on Lamminrannassa Forssassa sijaitseva jäähalli.


title: Jonatan Berggren

text: Jonatan Berggren (s. 16. heinäkuuta 2000 Uppsala, Ruotsi) on ruotsalainen jääkiekkoilija, joka edustaa SHL-joukkue Skellefteå AIK:ta. Hän on pelipaikaltaan oikea laitahyökkääjä, mutta Berggren osaa pelata myös keskellä.


title: Jonatan Berggren

text: Berggren on Enköpings SK:n kasvatti. Hän oli kaudella 2013–2014 U16 Division 2:ssa joukkueensa paras maalintekijä Gustav Lindbergin kanssa 26 osumallaan, kuten myös J18 Division 1:ssa 21 osumallaan. Kaudeksi 2015–2016 Berggren siirtyi Skellefteå AIK:n J18-junioreihin. Hän vahvisti samalla kaudella myös seuran U16-junioreita, joiden paras pistemies, maalintekijä ja syöttäjä Berggren oli tehoilla 6+7=13. Samalla kaudella hän voitti Upplandin joukkueessa tehoilla 9+18=27 TV-Puckenin piste- ja syöttöpörssin sekä jakoi maalipörssin voiton Stockholm Nordin Viktors Jašunovsin kanssa. Kaudella 2016–2017 Berggren oli J18 Allsvenskanin pudotuspeleissä Skellefteån paras pistemies tehoilla 6+3=9 ja hän jakoi koko sarjan maalipörssin voiton Frölunda HC:n Joni Ikosen kanssa.


title: Jonatan Berggren

text: Kaudella 2017–2018 Berggren voitti koko J20 SuperElitin piste- ja syöttöpörssin tehoilla 18+39=57. Hän voitti myös Skellefteån sisäisen tehotilaston lukemalla +24. Berggren debytoi kauden aikana myös seuran SHL-joukkueessa, jossa hän pelasi kymmenen runkosarja- ja kaksi playoff-ottelua tehden yhden syöttöpisteen. Berggren teki SHL-debyyttinsä 18. marraskuuta 2017 vieraissa Växjö Lakers HC:tä vastaan. Hän sai ottelussa jääaikaa 9.27 minuuttia. Berggren voitti kauden päätteeksi SHL-hopeaa. Toukokuussa 2018 hän teki Skellefteån kanssa nelivuotisen SHL-sopimuksen.


title: Jonatan Berggren

text: Detroit Red Wings varasi Berggrenin toisella kierroksella 33. pelaajana .


title: Jonatan Berggren

text: Berggren pelasi alle 18-vuotiaiden MM-kilpailuissa vuonna 2018, jolloin hän voitti pronssia. Berggren oli tehoilla 5+5=10 Ruotsin paras pistemies ja maalintekijä sekä jakoi sisäisen syöttöpörssin voiton David Gustafssonin kanssa. Hän jakoi myös joukkueen sisäisen tehotilaston voiton Adam Ginningin kanssa lukemalla +7. Turnauksen avausottelussa, 19. huhtikuuta 2018 Sveitsiä vastaan Berggren onnistui tekemään kypärätempun Ruotsin voitettua ottelun lukemin 3–1. Hänet valittiin joukkueensa ottelun parhaaksi pelaajaksi.


title: Jonatan Berggren

text: Berggren pelasi myös Ivan Hlinkan muistoturnauksessa vuonna 2017, jolloin hän voitti pronssia. Berggren pelasi myös World U-17 Hockey Challengessa vuonna 2016, jolloin hän voitti kultaa. Yhteensä Berggren on pelannut 37 poikien maaottelua.


title: Asier Garitano

text: Asier Garitano (s. 6. joulukuuta 1969) on espanjalainen baski jalkapallovalmentaja.


title: Asier Garitano

text: Garitano hankki jalkapallo-oppinsa Athletic Bilbaon organisaatiossa. Hän debytoi reservijoukkue Bilbao Athleticin paidassa syksyllä 1989 ja oli voittamassa Segunda Divisiónin mestaruutta. Garitano ei kuitenkaan onnistunut murtautumaan Bilbaon edustusjoukkueeseen ja pelattuaan kauden 1992/93 lainalla SD Eibarissa hän siirtyi Bilbaosta Cartagenaan.


title: Asier Garitano

text: Garitano edusti uransa aikana lukuisia eri seuroja Espanjan alemmilla sarjatasoilla. Hän lopetti pelaajauransa loukkaantumisten vuoksi 33-vuotiaana Alicantessa vuonna 2003.


title: Asier Garitano

text: Valmennusuransa Garitano aloitti Alicantessa, jossa toimi apuvalmentajana vuosina 2003–2008. Vuonna 2008 hän toimi muutaman ottelun ajan myös seuran päävalmentajana. Kesällä 2009 hän siirtyi CD Castellónin apuvalmentajaksi ja huhtikuussa 2010 nousi seuran päävalmentajaksi. Garitano ei kuitenkaan onnistunut pelastamaan seuraa putoamiselta Segundasta ja kauden jälkeen Garitano jätti tehtävänsä.


title: Asier Garitano

text: Castellónista lähtönsä jälkeen Garitano valmensi Orihuelaa ja Alcoyanoa. Kesäkuussa 2013 hänestä tuli CD Leganésin päävalmentaja. Garitanon johdolla Leganés voitti kaudella 2013/14 CE L'Hospitaletin nousukarsinnoissa ja nousi Segundaan. Kaudella 2015/16 Garitano luotsasi seuran toistamiseen nousuun sarjaporrasta ylöspäin, kun joukkue sijoittui Segundassa toiseksi. Nousu pääsarjaan oli seuralle ensimmäinen sen historiassa. Leganés sijoittui Garitanon johdolla kahdesti perättäin Espanjan liigassa sijalle 17 ja säilytti näin sarjapaikkansa. Kaudella 2017/18 joukkue eteni lisäksi Espanjan cupissa välieriin pudottaen puolivälierässä Real Madridin. Välierissä Leganés taipui lopulta Sevillalle.


title: Asier Garitano

text: Kauden 2017/18 jälkeen Garitano jätti Leganésin ja siirtyi Real Sociedadin päävalmentajaksi. Garitanon johdolla Sociedad pelasi syyskaudella alavireisesti ja voitti vain viisi pelaamistaan 17 liigaottelusta. Seurajohto erotti Garitanon tehtävästään tapaninpäivänä 2018.


title: Riikka Pirkkalainen

text: Riikka Pirkkalainen (s. 1979) on suomalainen poliitikko. Hän on toiminut kesäkuusta 2018 keskustan puoluesihteerinä. Pirkkalainen voitti puoluekokouksessa vastaehdokkaansa Jirka Hakalan äänin 1 562–532. Hän oli pyrkinyt puoluesihteeriksi jo kaksi vuotta aiemmin, jolloin valituksi tuli Jouni Ovaska.


title: Riikka Pirkkalainen

text: Ennen valintaansa puoluesihteeriksi Pirkkalainen työskenteli tammikuusta 2017 perhe- ja peruspalveluministerin erityisavustajana, ensin Juha Rehulan ja ministerivaihdoksen jälkeen Annika Saarikon. Hän on työskennellyt myös eduskunta-avustajana vuosina 2007–2009 ja 2014–2017 sekä europarlamentaarikko Riikka Pakarisen avustajana vuosina 2009–2014.


title: Riikka Pirkkalainen

text: Pirkkalainen on ollut Iisalmen kaupunginvaltuuston jäsen vuodesta 2013. Puolueensa sisällä hän on ollut sekä hallituksen että valtuuston jäsen. Vuosina 2012–2014 hän oli keskustan Pohjois-Savon piirin puheenjohtaja.


title: Riikka Pirkkalainen

text: Pirkkalainen on koulutukseltaan filosofian maisteri luonnontieteistä. Poliittisten tehtävien lisäksi hän on työskennellyt lääketieteen tutkijana Kuopion yliopistossa ja Kuopion yliopistollisessa sairaalassa vuosina 2004–2006 sekä projektipäällikkönä Luonnontieteiden Akateemisten Liitossa vuosina 2013–2014.


title: Riikka Pirkkalainen

text: Pirkkalaisen puoliso on keskustan Pohjois-Karjalan piirin pitkäaikainen toiminnanjohtaja, puoluesihteeriehdokkaana vuonna 2012 ollut Antti Varis. Hänellä on yksi lapsi, poika.


title: Patricia Rolston

text: Patricia Rolston (s. 28. marraskuuta 1929 Vancouver) on kanadalainen pianisti, kuoronjohtaja ja pedagogi. Hän opiskeli Vancouverissa, Kaliforniassa ja New Yorkissa. Hän teki debyyttinsä resitalistina Wigmore Hallissa Lontoossa vuonna 1958. Hän on esiintynyt lukuisien sekä kanadalaisten että ulkomaalaisten orkestereiden kanssa. Hän oli mukana perustamassa Mohawk Collegen musiikkijaosta Ontariossa ja toimi sen puheenjohtajana vuosina 1977–1989. Hän oli myös Mohawk College Singers -kuoron ensimmäinen johtaja.


title: Patricia Rolston

text: Rolston sai palkinnon Hamiltonin Dante Alighiere -seuralta ja tuli nimitetyksi Hamiltonin vuoden naiseksi 1986. Richmond Music Schoolin (Brittiläinen Kolumbia) musiikillinen johtaja hänestä tuli vuonna 1990. Hän teki yhteistyötä Patricia Hodginsin kanssa kiertueen ja vuonna 1995 julkaistun "Love's Old Sweets Songs" -levyn merkeissä. Rolston meni naimisiin kapellimestari Lee Hepnerin kanssa, ja pariskunnan yhteinen poika on jazzsaksofonisti Darcy Hepner.


title: Avgolemono

text:
Avgolemono () on kreikkalainen kanakeitto, jossa on kanaa, kananmunaa, sitruunamehua sekä paljon riisiä. Sen nimi tarkoittaa ”munasitruuna(keittoa)”.
Termi "avgolémono" viittaa oikeastaan varsinaisesti kreikkalaiseen keittojen suurustamiseen eli paksuntamiseen tarkoitettuun munasta, sitruunamehusta ja lihaliemestä tehtyyn kastikkeeseen, joka samannimisessä keitossa yhdistetään muutoin melko tavanomaiseen kanakeittoon.